Мълумки, тарихда биронта халқ, бирон-бир миллат ўз мустақиллигини ҳеч қачон осонлик билан қўлга киритмаган. Шу билан бирга, истиқлолга эришиш ва унинг неъматларидан фойдаланиш бир кун ва ҳатто, бир неча йил давомида амалга ошмаган. Ўз юртининг озодлиги ва халқининг бахт-соадати учун ҳаёт-мамот жангларида жонини қурбон қилган аждодларимизнинг муқаддас номларини ғурур билан тилга оламиз. Тўмарис, Широқ, Спитамен, Нажмиддин Кубро, Темур Малик, Жалолиддин Мангуберди, Маҳмуд Таробий, Амир Темурлар ажнабий босқинчиларга қарши озодлик учун кураш олиб бордилар ва авлодлар хотирасида абадий сақланиб қолдилар. 1991 йил 31 август куни Ватанимиз тарихида оламшумул воқеа содир бўлди. Президент Ислом Каримов Республика Олий Кенгашининг навбатдан ташқари олтинчи сессиясида Ўзбекистон Республикасининг давлат мустақиллигини эълон қилди. Сессияда “Ўзбекистон Республикасининг Давлат мустақиллиги тўғрисидаги» Олий Кенгаш Баёноти қабул қилинди. Баёнотда бундай дейилган эди: “Мустақиллик декларациясини амалга ошира бориб, Ўзбекистон Совет Республикаси Олий Кенгаши Ўзбекистоннинг Давлат мустақиллигини ва озод суверен давлат – Ўзбекистон Республикаси ташкил этилганлигини тантанали равишда эълон қилади”. Олий Кенгаш сессиясида “Ўзбекистон Республикасининг Давлат мустақиллиги асослари тўғрисида”ги Қонун қабул қилинди.\nБу Қонун 17 моддадан иборат бўлиб, Ўзбекистон Республикасининг Давлат мустақиллигини ҳуқуқий жиҳатдан мустаҳкамлаб берди. Ўзбекистон Республикаси Олий Кенгашининг 1991 йил ноябрда бўлган VIII сессисияси Давлат мустақиллиги масаласи бўйича референдум ўтказиш ҳақидаги масалани кўриб чиқди. 1991 йил 29 декабр куни умумхалқ референдуми бўлиб ўтди. Референдумда 9.898707 киши ёки сайлов рўйхатига киритилганларнинг 94.1 фоизи қатнашди. Овоз беришда қатнашганларнинг 98.2 фоизи Ўзбекистон Республикаси мустақиллигини маъқуллаймиз, деб овоз берди.\nБарчамизга аёнки, мустақиллигимизнинг дастлабки йилларидан бошлаб Конституциямизнинг муқаддимасида қайд этилганидек, миллий давлатчилигимизни инсон ҳуқуқлари ва давлат суверенитети ғояларига, ўзбек давлатчилиги ривожининг тарихий тажрибаси, демократия ва ижтимоий адолатга садоқат, халқаро ҳуқуқнинг умум эътироф этилган қоидалари устунлиги, фуқароларнинг муносиб ҳаёт кечиришларини таъминлашдек эзгу мақсадларга эришишга интилдик. Интилганга толе ёр, деганларидек, истиқлолимизнинг биринчи ўн йиллиги давомида ўтиш даврига хос қийинчиликларни бартараф этиб, ҳаётнинг синовларини енгиб ўтдик. Барқарор ижтимоий-иқтисодий тараққиётнинг изчил ва тизимли йўналишларини эгаллашга муваффақ бўлдик.\nБуларнинг барчаси, ҳеч шубҳасиз, мустақиллик йилларида жамият ҳаётини демократлаштириш жараёнида юртимизда инсон ҳуқуқлари энг олий қадрият эканлиги амалда рўёбга чиқарилгани туфайлидир. Дарҳақиқат, ҳуқуқий давлатда инсон ҳуқуқлари энг олий қадрият ҳисобланади.\nЧунки замонавий миллий давлатчиликнинг моҳиятида демократияга хос ҳуқуқий давлат ривожини таъминлаш мужассам экан, мазкур тузилманинг фаолияти билан боғлиқ асосий ва муҳим принциплардан шахснинг ҳуқуқ ва эркинликларининг ҳеч ким томонидан бузилмаслиги; Конституция ва қонунларнинг устунлигини таъминлаш ва халқаро ҳуқуқ меъёрларининг миллий ҳуқуқ меъёрларидан устун бўлиши кабиларга алоҳида эътибор бериш талаб этилади.\nШуниси эътиборга лойиқки, мамлакатимизда мустақиллигимизнинг ўтган даврида жамият ҳаётининг уйғун ривожини таъминлаш ва ижтимоий муносабатлар мувозанатига эришиш, асосийси, инсон ҳуқуқларини ҳимоя қилиш борасида амалга оширилган амалий ишлар, тадбирлар натижасида аҳолининг ҳуқуқий маданияти юксалиб, маънавий дунёқарашида сезиларли ўзгаришлар рўй берди. Айниқса, навқирон авлоднинг соғлом ва жисмонан бақувват бўлиб ўсиши, мустақил фикрлайдиган, тафаккури теран, глобаллашув жараёнлари билан боғлиқ ўзгаришларга ўз муносабатини шакллантиришига шароит яратилгани боис фарзандларимиз баркамоллик сари интилмоқда, дейишга тўлиқ ҳақлимиз. Шу ўринда ҳар бир инсон ҳаётига бевосита дахлдор бўлган «Инсон ҳуқуқлари – энг олий қадрият», деган муқаддас тамойил моҳиятига тўхталиб ўтсак. Аслида бу тушунчанинг мағзида қандай маъно бор? Аввало шуни айтиш керакки, дунёда ўтган асрнинг иккинчи ярми, яъни талофатли урушлар, улкан йўқотишлар, жабр-зулм, миллат ва элатларнинг ўзаро адоватга берилиши, бир-бирини камситишга уринишлар натижасида илғор фикрли халқлар бундан хулоса чиқаришга ҳаракат қилишди. Ўзаро ҳамкорликда инсонларнинг ҳаётини тубдан ўзгартириш йўл-йўриқлари изланди. Ўшанда асосий эътибор инсоннинг асосий ҳуқуқларига, яъни инсон қадр-қиммати, шаънига ҳурмат билан қараш, жинслар ва миллатларнинг тенг ҳуқуқлигини таъминлаш, халқаро миқёсда тинчлик ва хавфсизликни сақлаш ва бошқа қатор илғор ҳамда эзгу ғояларни қарор топтиришга эътибор қаратилди. Ана шу саъй-ҳаракатлар натижасида халқлар ва давлатларни бирлаштирувчи куч сифатида Бирлашган Миллатлар Ташкилоти (БМТ) (1945 йил) таъсис этилди. 1948 йилда мазкур ташкилот томонидан «Инсон ҳуқуқлари умумжаҳон декларацияси қабул қилинди. Ушбу ҳужжатнинг биринчи моддасида «Ҳамма одамлар ўз қадр-қиммати ҳамда ҳуқуқларида эркин ва тенг бўлиб туғиладилар. Уларга ақл ва виждон ато қилинган, бинобарин улар бир-бирларига нисбатан биродарлик руҳида муносабатда бўлишлари керак», деб қайд этилган. Умуман олганда, ўтган давр мобайнида БМТ томонидан қабул қилинган олтмишдан ортиқ ҳужжатлар моҳият жиҳатдан дунёда инсон ҳуқуқларини ҳимоя қилиш ва таъминлашни ўзида мужассамлаштиргани билан эътибор молик. Ўзбекистон мустақилликни қўлга киритганидан сўнг 1992 йил 2 мартда БМТга аъзо бўлгани ҳам мамлакатимизнинг инсон ҳуқуқ ва манфаатларига чексиз ҳурмат ва эътиборда эканлигини кўрсатади. Инсоният цивилизациясининг бугунги босқичидаги давлатчиликда инсон ҳуқуқлари энг юксак, юқори ва ҳеч бир ўлчовга тенг бўлмаган қимматга эга бўлиб, улуғвор саналгани сабабли олий мақомга, яъни олий қадрият деб баҳоланади. Давлатимиз раҳбарининг «Мустақиллик — ҳуқуқ демакдир» деган таърифи ҳам истиқлолнинг нечоғлик буюк ва улуғворлигидан далолат беради.\nДарҳақиқат, ҳеч муболағасиз айтиш ўринлики, Ватанимиз мустақиллиги халқимизга ўз ҳақ-ҳуқуқларига эга бўлиш имконини берди. Шахснинг жамиятда тўлақонли эркинлигини таъминлашга кўмаклашувчи бир қатор узвий ҳуқуқларини амалга оширишда етарлича шарт-шароит ва имкониятлар яратилгани ҳам инсон ҳуқуқлари энг олий қадрият даражасига кўтарилганини кўрсатади.\nЖумладан Бош қомусимизнинг иккинчи бўлимида инсон ва фуқароларнинг асосий ҳуқуқлари, эркинликлари ва бурчлари билан боғлиқ ўнлаб меъёрлар, масалан, яшаш ҳуқуқи, шахсий дахл-сизлик, айбсизлик презумпцияси, инсон шаъни ва обрўси, тураржой дахлсизлиги, мамлакат ҳудудида эркин ҳаракатланиш, фикрлаш, сўз ва эътиқод ҳамда виждон эркинлиги каби табиий, яъни инсон туғилганидан кейин бутун ҳаёти давомида фойдаланиши зарур бўлган ҳуқуқлари, шунингдек, жамият ва давлатни бошқаришда бевосита ёки билвосита иштирок этиш, жамоат бирлашмалари (касаба уюшмалари, сиёсий партиялар ва нодавлат ташкилотларининг бошқа турлари)да иштирок этиш, бевосита ва бошқалар билан биргаликда тегишли жойларга мурожаат қилиш каби сиёсий ҳамда мулкдор бўлиш, меҳнат қилиш, эркин касб танлаш, адолатли меҳнат шароитида ишлаш, ишсизликдан ҳимояланиш, дам олиш, қариганда, меҳнатга лаёқатини йўқотганда, боқувчисидан маҳрум бўлганда ижтимоий таъминот олиш, малакали тиббий хизматдан фойдаланиш, билим олиш, илмий ва техникавий ижод эркинлиги, маданият ютуқларидан фойдаланиш каби ижтимоий-иқтисодий ҳуқуқлари ўз ифодасини топгани ва булардан фуқароларимиз тўлиқ фойдаланаётгани ана шу ҳақ-ҳуқуқнинг бекаму кўст қарор топаётганидир.\nШу ўринда алоҳида таъкидлаш жоизки, мамлакатимизда барпо этилаётган ҳуқуқий давлатнинг моҳиятидан келиб чиққан ҳолда давлат аҳолининг конституция ва қонунларимизда мустаҳкамланган ҳуқуқ ва эркинликларини рўёбга чиқарилишини тўлиқ кафолатлаш билан бирга уларни амалда таъминламоқда. Давлат органлари ва мансабдор шахслар бош Қомусимиз асосида ишлаб чиқилган юзлаб қонунларда белгиланган инсон ҳуқуқларини амалда бажарилишига масъул бўлиб, у ёки бу тарзда бузилган ҳуқуқлар тегишли тарзда мустақил суд ҳокимияти томонидан ҳимоя қилинмоқда. Масалан, инсоннинг яшаш ёки шахсий дахлсизлик ҳуқуқини таъминлаш жараёнида кейинги йилларда юртимизда муҳим амалий ишлар қилинди.\nХусусан, 2008 й 1 январдан ўлим жазосининг бекор қилингани, қамоққа олишга санкция бериш ҳуқуқининг судларга ўтказилгани бу йўналишдаги катта қадамлардир. Жиноий жазоларнинг либераллаштирилиши натижасида Жиноят кодексининг махсус қисмидаги жиноятлар турининг қарийб 75 фоизи ижтимоий хавфи катта бўлмаган ёки унча оғир бўлмаган жиноятлар ташкил этаётир. Дарвоқе, судлар томонидан бу тоифадаги жиноятларга озодликдан маҳрум қилиш билан боғлиқ бўлмаган жазолар, хусусан жарима, муайян ҳуқуқдан маҳрум қилиш ёки ахлоқ тузатиш ишлари билан тайинланмоқда. Ёки 53 та жиноят таркиби бўйича ярашув институти жорий этилгани натижасида ўтган давр мобайнида 100 минг нафардан ортиқ шахс жавобгарликдан озод этилди. Икки йил давомида судлар томонидан тергов органларига 700 маротабадан ортиқ шахсларга нисбатан камоққа олиш билан боғлиқ эҳтиёж чорасини қўллаш рад этилган. Судларда ишларни кўришда тортишувчанлик принципининг янада кучайтирилгани, яъни инсон ҳуқуқларини суд орқали ҳимоя қилишда адвокатларнинг ролини ошириш борасида қонунчилик базасининг босқичма-босқич мустаҳкамлангани, жиноят натижасида етказилган моддий зарар тўлиқ қопланганида (Жиноят кодексидаги 11 моддалар) айбдорларга нисбатан озодликдан маҳрум қилиш билан боғлиқ бўлмаган жазо тайинланиши ва бошқалар инсон ҳуқуқлари энг олий қадрият, деб баҳоланган юртимизда амалга оширилган ислоҳотларнинг энг улкан ва муҳим ютуғи сирасига киради. Мустақиллигимизнинг ўтган даврида ёшларнинг билим олиш ҳуқуқини (кадрлар тайёрлаш миллий дастури амалга оширилгани, 12 йиллик мажбурий таълим олишга эришганимиз) ёки ҳар бир шахснинг малакали тиббий хизматдан фойдаланиш (замонавий асбоб ускуна ёки жиҳозлар ёрдамида ташхис қўйиш), мулкдор бўлиш (хусусий мулкни кўпайтириш, тадбиркорликни ривожлантириш) каби ҳуқуқларини амалга ошириш билан боғлиқ изчил ислоҳотлар натижасида фуқаролар жамиятда ўзини нафақат эркин ҳис этмоқда, шу билан мамлакатимизни модернизация қилишда бунёдкор кучга айланмоқда.\nМуаллиф: Р.Боходиров, Сирдарё вилоят адлия бошқармаси масъул ходими


KAISTНИНГ ГЛОБАЛ ТИЖОРАТ МАРКАЗИ IUTГА ТАШРИФ БУЮРДИ\nКорея фан ва техника илғор институти (KAIST) нинг Глобал тижорат маркази (Global Commercialization Centre, GCC) директори Чой Мун-Ки раҳбарлигидаги делегация Тошкент шаҳридаги Инҳа университети (IUT)га истиқболдаги ҳамкорлик йўналишларини муҳокама қилиш учун ташриф буюрди.\nIUT ректори Сарвар Бабаходжаев, IUT нинг биринчи проректори Чо Во Суг, “Mirzo Ulugbek Innovation Center” Инновация маркази директори Хуршид Султонов меҳмонларни қутлашди.\nУчрашув давомида IUT нинг биринчи проректори Чо Во Суг ахборот технологиялари ҳамда логистика йўналиши бўйича кадрларни тайёрлайдиган университетнинг фаолияти тўғрисида гапириб берди. Меҳмонларга, шунингдек, ёшлар ўртасида аниқ фанларни ўрганишга бўлган қизиқишни ошириш ҳамда ўқитувчи-профессор ва талабалар учун яратилган шароитлар тўғрисида маълумот берилди.\n“KAIST GCC” вакиллари Жанубий Кореянинг етакчи техник университетларидан бирининг, жумладан, Глобал тижорат маркази фаолияти тўғрисида батафсил маълумот бердилар. Корея томонининг қайд этишича, Глобал тижорат маркази дунёнинг турли бурчакларида корея технологияларини тарғиб қилади.\nТақдимотлардан сўнг, томонлар икки ташкилот ўртасидаги ҳамкорликнинг истиқболли йўналишларини муҳокама қилинди. Жумладан, “Mirzo Ulugbek Innovation Center” лойиҳаси доирасида ҳамкорлик қилиш масалалари кўриб чиқилди.


Бухородаги Болалар уйи тарбиячиси 3 ёшли болани калтаклагани хабар қилинди\n11:12 / 07.11.2015\n“Бухородаги Болалар уйига болалардан хабар олиш учун киргандим. Кетаётиб, бир боланинг йиғлаган овозини эшитдим. Деразадан қарасам, тарбиячи опа 3 ёшли болани ваннага олиб кириб, ура бошлади. Ўзим билмаган ҳолда бақирдим, юрагим эзилди, бола бечора жавраб қолди... Тарбиячи ўзини оқлаш учун: ҳали урмадим, деб қолди. Кўз ўнгимдан кетмаяпти. Қаерга мурожаат қилиш керак? Бегуноҳ болаларнинг аҳволи ҳар куни шундай”, - дея маълумот қолдирди бухоролик Ирода Ахмаджановна.\nМазкур пост гуруҳ аъзолари томонидан қизғин муҳокамаларга сабаб бўлмоқда.\nАксарият фойдаланувчилар тарбиячининг хатти-ҳаракатини қоралашган.\n“Болаларни яхши кўрмаганлар нима қиларкин болалар билан ишлаб?! У бечораларни қақшатиб ойлик олиб қандай татиркин ноинсофга?! Ундай бераҳмларни жойида ҳал қилиш керак! Ўксик дилни қақшатган яхшиликка эришолмийди!”, дея изоҳ қолдирган фойдаланувчилардан бири. Пост муаллифининг изоҳда қўшимча қилишича, меҳрибонлик уйларига видеокузатув камералари ўрнатилган, шу сабабли болаларни ваннахонага олиб кириб уришади.\nИ.Ахмаджановна Kun.uz мухбири саволига жавоб берар экан, ҳодисанинг 2015 йилнинг 8 август куни Бухоро шаҳридаги Бухоро вилоят Соғлиқни сақлаш бошқармасининг Болалар уйида бўлиб ўтганини, жараённи видеотасвирга олишга ижозат беришмагани маълум қилди.


Оиласида катталар ҳижоб ўрашни ўргатаётган ёш чечен қизи.\nОта-она озод бўлди, аммо болаларига кўрсатилмади\nШвецияда болалар ижтимоий ҳимояси билан шуғулланувчи давлат идорасининг фарзандларига тазйиқ ўтказди, деган даъвоси билан ҳибсга олинган ўзбек ота-она озод қилинди.\nОзодлик исм-фамилиясини сир сақлаётган бу қочқин оила ахборот воситалари билан мулоқотдан бош тортмоқда.\nБу оила билан кўришган ва бугунги аҳволидан хабардор бўлган журналист Тўқлин Қораевнинг Озодликка айтишича, полиция нима асосда уларни ҳибс қилгани очиқланмаяпти.\nАйни пайтда бу оиланинг каттаси 13, кичиги эса 2 ярим ёшда бўлган 4 фарзанди ҳануз швед оиласида қолмоқда.\nОзодлик мухбири қочқин оиланинг 13 яшар қизи билан яна боғланди ва қизалоқнинг айтишича, 4 бола тез орада ота-онасининг бағрига қайтиш ниятида кун кечирмоқда.\n“Бизни ота-онамиз урмаган, сўкмаган. Биз ота-онамиз билан яшашни хоҳлаймиз. Бизни сешанба куни кўриштирамиз, деб ваъда қилишган эди. Лекин кўриштиришмади. Энди чоршанба куни кўриштиришмоқчи, шуни кутяпмиз”, деди Озодлик билан микрофонсиз суҳбатда ота-онасидан ажратилган 4 боланинг тўнғичи бўлган 13 яшар қизалоқ.\nБу қизалоқ ва унинг ота-онаси билан суҳбатлашган Тўлқин Қоревнинг айтишича, келгуси ҳафта якунига қадар болалардан уч нафарининг ўз оиласига қайтариб берилиши кутилмоқда.\n- Учта болани ота-онасига қайтариб беришаркан, бу ҳақда ота-онасига хабар беришибди. Лекин тўнғич қиз швед оиласида қолади, деган гап бор. Аниғини билмайман, лекин, - дейди журналист.\nТўлқин Қораев билан суҳбат\nОта-она қўшнининг полицияга шикояти боис болаларидан ажратилди\nШвеция шимолидаги Тимро шаҳрида яшовчи ушбу ўзбек оиласи хонадонида якшанба куни бақир-чақир овози эшитилгани, ота-оналари фарзандларига дўқ қилгани ҳақида қўшнилари полицияга арз қилди.\nШундан сўнг полиция ўзбекистонлик эр-хотинни сўроққа олиб кетди, уларнинг уч қизи ва бир ўғлини швед оилалари қарамоғига топширди.\nШвецияда ўзбек оилаларидан фарзандининг олиниши кўпаймоқда\nШвециянинг Тимро шаҳрида ишлайдиган ўзбек қочқинининг учта фарзанди бундан тўрт йил аввал ижтимоий ҳимоя идоралари тарафидан олинган эди.\n- Қўшнилар шикоят қилган экан, отаси доим жанжал чиқаради, деб. Кейин мактабда руҳшунослар билан болаларимни сўроқ қилишибди. Шундан сўнг мактабдан олиб кетишди. Икки ой судлашиб қайтариб олдик. Унгача фарзандларим бошқа оилада яшаб туришди. Тез-тез бориб хабарини олиб турдик. Ҳозир шу фарзандарим катта бўлишган, ёнимда, - дейди Швецияда яшовчи ўзбекистонлик қочқин.\nШвециянинг Линчёпинг шаҳрида яшовчи ўзбекистонлик қочқин Раҳматулло Алибоев эса қанчалик судлашмасин 15 ёшли яккаю-ягона ўғли Шоҳрухни швед ҳукумати қайтариб бермади.\nШоҳрух "мактабга яхши қатнамаётгани, соғлиги ва ривожланиши хавф остида экани, онаси унга етарли тарбия бермаётгани" борасида тушган шикоятлар асосида ижтимоий ҳимоя идоралари қарамоғига топширилган эди.\nАлибоевнинг ўғли Шоҳрух июнь ойидан буён Швеция ижтимоий ҳимоя идоралари қарамоғида қолмоқда.\nНорвегияда ҳам болалари олинаётган ўзбеклар бор\nНорвегияда ҳам сўнгги ўн йил ичида бир нечта ўзбек оиласидан фарзандлари тортиб олинди.\nОсло шаҳрида яшайдиган ўзбекистонлик Абдулла Абдураззоқовнинг айтишича, келаётган янги муҳожирлар ўз мамлакатларида одатий ҳол бўлган анъаналар доирасида ўз фарзандалрига нисбатан қаттиққўл муносабатда бўлишади.\n- Ўзбекистонда фарзандига дўқ қилиш, уни уриш оддий ҳол, бу ерда ота-она ўз боласига қаттиқроқ оҳангда ҳам гапиришга ҳаққи йўқ, - дейди Абдураззоқов.\nЕвропада боланинг ўз оиласидан олинишига қаршилик ҳам кучайди\nУшбу қўмита раҳбари, швециялик юрист Руби Ҳарролд-Клёссон Озодлик билан суҳбатда биргина Швецияда йилига 20 мингдан зиёд бола оиласидан тортиб олинишини айтади.\n- Бу қадимдаги қул савдоси, дегандай гап. Илгари европаликлар Африкадан одам олиб келиб сотишган бўлса, ҳозир Швецияга келган муҳожирлар ва ҳатто, швед оилалари фарзандларини тортиб олишяпти. Бола ота-онасидан тортиб олинар экан бу боаларга руҳий травма бўлади. Ота-оналар қўпол муносабат қилади, деб оиласидан тортиб олинган болалар бундан-да баттар аҳволга тушиб қолгани, қабул қилиб олувчи ота-оналари тарафидан зўрлангани ҳолатлари ҳам кўп бўлган,- дейди Руби Харролд-Клёссон.


ИМОМ БУХОРИЙ ХАЛҚАРО ИЛМИЙ-ТАДҚИҚОТ МАРКАЗИ ТОМОНИДАН ЖУРНАЛИСТ ВА БЛОГЕРЛАР УЧУН ПРЕСС-ТУР ТАШКИЛ ҚИЛИНДИ – Imom Buxoriy xalqaro ilmiy-tadqiqot markazi\nHome / ФОТО ЛАВҲАЛАР / ИМОМ БУХОРИЙ ХАЛҚАРО ИЛМИЙ-ТАДҚИҚОТ МАРКАЗИ ТОМОНИДАН ЖУРНАЛИСТ ВА БЛОГЕРЛАР УЧУН ПРЕСС-ТУР ТАШКИЛ ҚИЛИНДИ\nИМОМ БУХОРИЙ ХАЛҚАРО ИЛМИЙ-ТАДҚИҚОТ МАРКАЗИ ТОМОНИДАН ЖУРНАЛИСТ ВА БЛОГЕРЛАР УЧУН ПРЕСС-ТУР ТАШКИЛ ҚИЛИНДИ\n23/12/2020\tФОТО ЛАВҲАЛАР, ЯНГИЛИКЛАР 107 кўрилган\nАввал хабар берилганидек, Вазирлар Маҳкамаси ҳузуридаги Имом Бухорий халқаро илмий-тадқиқот маркази томонидан амалга оширилаётган ишлар тўғрисида халқимизга янада кенгроқ ахборот бериш мақсадида жорий йил 23 декабрь куни Марказга журналист ва блогерларнинг Пресс-тури ташкил қилинди.\nПресс-тур доирасида журналистлар дастлаб Имом Бухорий мақбарасини зиёрат қилишди. Шу ерда Муҳаддислар султони ҳаққига Қуръон тиловот қилинди.\nШундан сўнг, иштирокчилар Имом Бухорий халқаро илмий-тадқиқот маркази фаолияти билан яқиндан танишдилар. Марказ директори Ш.Зиёдов муассасанинг ташкил этилиши, мақсад ва вазифалари, халқаро ҳамкорлик ва илмий-тадқиқот йўналишида олиб борилаётган ишлар, эришилган ютуқлар хусусида сўзлаб берди.\nМарказ музей фондидан ўрин олган турли экспонатлар, деворий суратлар ва китоблар меҳмонларда катта таассурот қолдирди.\nТадбир доирасида журналистлар Имом Бухорий халқаро илмий-тадқиқот марказига Ислом ҳамкорлик ташкилотининг Ислом тарихи, санъати ва маданиятини тадқиқ қилиш маркази томонидан ҳадя этилган хаттотлик намуналари кўргазмаси билан танишдилар. Шунингдек, муассаса томонидан нашр этилган янги китоб ва рисолалар билан танишдилар.\nЎзбекистон мусулмонлари идораси тасарруфидаги Ҳадис илми мактаби фаолияти билан танишув жараёнида журналистлар илм масканида талаба ёшлар учун яратилган шароитлар, ўқув жараёнларини шахсан кузатиш имкониятига эга бўлдилар. Мактаб ректори О.Юсупов таҳсил жараёнида қўлланилаётган ўқув-услубий методлар, замонавий ёндашувлар, талабаларнинг дарсни ўзлаштириши ва эришаётган ютуқлари ҳақида маълумотлар бериб ўтди.\nЖурналистлар ва ҳар икки илм маскани жамоаси иштирокида ўтказилган очиқ мулоқот давомида иштирокчиларни қизиқтирган саволларга мутахассислар томонидан жавоблар қайтарилди.


Ўзбекистон Ташқи ишлар вазирлиги Россияга билдиришнома юборди – Bugun.uz\nЯнгиликлар - 20:48 · 28.01.2022\nЎзбекистон фуқаролари Россия ҳудудида 15 кун давомида рўйхатдан ўтмасдан вақтинча бўлиши мумкинлигига доир тартиб кучга киргани оммавий ахборот воситаларида хабарлар тарқалди. Ташқи ишлар вазирлиги матбуот хизмати бу бўйича расмий маълумот берди.\nМаълум қилинишича, Ўзбекистон фуқароларининг Россия ҳудудида ва Россия фуқароларининг Ўзбекистон ҳудудида бўлишлари тартиби тўғрисидаги Ҳукуматлараро битим 2021 йил 17 июнь куни имзоланган.\n2022 йил 20 январь куни мазкур халқаро шартномани тасдиқлаш ҳақида Ўзбекистон Президентининг қарори қабул қилинди. Ўзбекистон Ташқи ишлар вазирлиги Россия томонига мамлакат томонидан давлат ички тартиб-таомиллари бажарилганлиги ҳақида тегишли билдиришномани юборган.\n«Таъкидлаш жоизки, битимнинг 4-моддасига кўра, битим унинг кучга кириши учун зарур бўлган давлат ички тартиб-таомиллари томонлар тарафидан бажарилгани тўғрисида охирги ёзма хабарнома дипломатик каналлар орқали қабул қилинган санадан кучга киради. Шундай қилиб, юқорида кўрсатилган битим кучга кирмаган, зеро, Россия томонидан тегишли давлат ички тартиб-таомиллари ҳали якунланмаган», дейилади хабарда.\nАввалроқ Ўзбекистон Президенти Шавкат Мирзиёев Россия билан икки давлат фуқароларини 15 кун муддатга рўйхатдан ўтиш заруратидан озод қилувчи келишувни тасдиқлаганди.


Энг яқин дўстининг видеоқўнғироғи коронавирусга чалинган одам ҳаётини сақлаб қолди\nАнглиянинг Ливерпуль шаҳрида яшовчи одам “Face Time” орқали дўсти билан видеомулоқотда бўлади. Унинг ранг-рўйидан аҳволи оғирлашганини тушунади. “Тез ёрдам” чақириб, унинг ҳаётини сақлаб қолади. Бу ҳақда “Liverpool Echo” нашри хабар берди.\n57 ёшли Дерек Кэмпбелл ёлғиз ўзи квартирасида изоляцияда бўлган. Иккинчи ҳафтанинг охирида британиялик йўтала бошлаган. Қариндошларига қулоқ оғриғидан шикоят қилган. Кэмпбелл ягона шошилинч хизматига қўнғироқ қилган. Бироқ нафас олишга қийнала бошлагунга қадар уйда даволанишни айтишган.\nКэмпбеллнинг ўша пайтда Австралияда бўлган қизи Саманта отасига тинмай қўнғироқ қилиб, ҳол-аҳвол сўраб турган. Бу вақтга келиб отасининг тана ҳарорати кўтарилган, ҳид билиш қобилияти йўқолган, галлюцинация бошланганига қарамай, қизига “ўзимни яхши ҳис қиляпман”, деб алдаган. Бироқ бир неча кундан бери овқатланмаганидан мадорсизланиб қолганди. Йиғиштирилмаган квартираси эса “қўрқинчли фильм саҳналарини” эслатарди.\nЭнг яқин дўсти Терри Жонсон ҳам Кэмпбеллнинг саломатлигидан қайғуриб, “Face Time” орқали видеомулоқотда бўлишга аҳд қилади. Терри дўстининг аҳволини кўрган заҳоти “Тез ёрдам” чақиради.\n“Унинг юзи мурданикига ўхшаб қолганди”,– деб эслайди Жонсон.\nКэмпбеллга янги типдаги коронавирус инфекцияси ташхиси қўйилиб, шифохонага ётқизилди. Британияликнинг аҳволи шу даражада ёмонлашиб кетганидан беш кун сунъий кома ҳолатида бўлган. Шифокорлар унинг ҳаёти учун уч ҳафта курашди. Кўплаб асоратларга қарамай бемор соғайиб кетди. Уни шифохонадан чиқаришди. Энди унга яқинлари ғамхўрлик қилишмоқда.


Қорақалпоғистондан Озодликка ёзган муштарий у яшаётган Хўжайли туманида газ йўқлиги туфайли аҳоли кўпқаватли уйда ўтин ёқаётганлигини билдирди:\n"Биз кўп қаватли уйимизда ўтин ёқишга мажбурмиз. Бу Қорақалпоғистон Республикаси Хўжайли туманида бўлаётган воқеа.\nБилмасам… Шу кетишда касал бўлиш ҳеч гап эмас. 2004 йилдан буён газ умуман йўқ. Виртуал қабулхонага ҳам ёздим. Ҳеч фойдаси бўлгани йўқ!"\n"20 минг сўмдан давлатга тўлов қиламиз, лекин шунда ҳам бизга кира қилдирмаяпти"\n"Мен сизларга Андижондан ёзмоқдаман. Мен "Дамас" миниб тирикчилик қиламан.\n8 январдан бошлаб кўчаларда "Дамас" автомашинасида кира қилдирмаяпти. Биз кунлик 20 минг сўмдан давлатга тўлов қиламиз. Лекин шунда ҳам бизга кира қилдирмаяпти. Йўл хавфсизлик хизмати ходимлари орқамиздан қувлаб юриб, ҳужжатларни олиб қўймоқда.\nҲозир қишда қаердан пул топиб, бола-чақани боқаман. Катта бирор бир иш бўлмаса… Мен каби киракашлик қилиб оила тебратадиганларнинг сони минглаб топилади. Сизлардан илтимос, бу шикоятимни президент Мирзиёевга етказинг".\n"Мирзиёев қабулхонасига қилган мурожаатларимиз натижасиз бўлди"\nЯна бир муштарий у яшаётган Тошкент вилояти Зангиота тумани Ҳаракат маҳалласида ижтимоий муаммолар кўплигидан шикоят қилди. Муштарий зангиоталиклар бугунги ҳаётининг айрим лавҳаларини видеога олиб, Озодликка юборди:\n"Мирзиёевнинг қабулхонасига қилган мурожаатимиз ижобий натижа олиб келмади"\n"Биз Тошкент вилояти Зангиота тумани Назарбек ҚФЙ Ҳаракат маҳалласидаги Шараф- шон кўчасида истиқомат қиламиз. Бизда ижтимоий муаммолар кўплиги туфайли Шавкат Мирзиёевнинг қабулхонасига 4 марта мурожаат қилдик.\nБироқ, бу уринишлар ҳеч бир ижобий натижа олиб келгани йўқ. Яъни, давлат ташкилотларидан ходимлар текширув билан келганида, чироқ ва газ ҳам келади. Мулозимлар кетганидан сўнг чироқ ва газ ҳам шу дақиқа ўчади. Эски тос, эски ҳаммом!\nКўчада қор ва ёмғир ёғадими ёки совуқ бўладими, бироқ бизда эса на чироқ, на газ бор. Аҳоли жуда қийналмоқда. Уйлар ҳам жуда совуқ. Уйни иситиш учун электр- энергиядан фойдалана олмаймиз. Яъни, трансформатор кучи етмайди. Овқат ва чойни ўчоқда тайёрлаймиз, чироқ ҳам тез-тез ўчиб туради. 25 йилдан буён кўчаларимизда асфалт умуман йўқ.\nБунақа шароитларда умуман яшаб бўлмайди".\n"Шавкат Миромонович, биз ёшлар интернет асрида интернетдан кенг кўламда фойдаланишни хоҳлаймиз!"\n"Улуғнор туманидан сизларга ёзмоқдаман. Ёзишимдан мақсад, бугунда кўпчиликда саволлар қўзғатаётган алоқа компанияларини (ЮМС, Юселл ва Билайн) муҳокама қилишдир. Ёзаётган фикрлар фақат менинг шахсий фикрим эмас.\nМен Юселл ширкати Ўзбекистон бозорига келганидан буён унинг мижозиман. Айни пайтда "ижобий" тарифидан фойдаланаман. Юселл расмий вебсайтида айтилишича, тариф абонентлари ҳар гал ўз ҳисобларини бир маротабалик 1.90 доллардан то $2.89 долларгача тўлдирган тақдирда 7 кун муддатга тармоқ ичида 100 дақиқа оладилар. Бироқ, бу бонусни Юселл хоҳласа беради, хоҳламаса бермайди.\nБошқа бир рекламасида "кун давомида алоқа учун 1 доллар ишлатсангиз, тармоқ ичида кун охиригача мулоқот бепул бўлади" деб айтган. Мен бир неча марта буни синадим, аммо бу ҳақиқатга ўхшамаяпти.\nҲозирда, мен ҳар ҳафта рақамимга 10 минг сўм ўтказаман. Бу пулга мулоқот учун 3 соат 20 дақиқа беради. Бир ҳафтадан сўнг мулоқот учун берилган вақт тугаганидан кейин, "тармоқ ичида 0" деб номланадиган хизматга уланаман ва 40 цент эвазига кунига 100 дақиқа сотиб оламан. Лекин ҳозир бу хизматга уланиб бўлмаяпти. Жорий йилнинг 11 январ кунидан бу хизмат хаққи 50 центга қимматлашади.\nБиз, яъни мен ва маҳалладошларим, Юселл ишлатишга мажбурмиз. Бошқа мобил операторларнинг антеннаси чиқмайди. Ўзи Юселлни ҳам "сизлаб" зўрға ишлатамиз. Антеннаси яхши эмас.\nМени бир савол анчадан бери қийнаб келади. Нимага бу алоқа компаниялари алоқани яхшиламайди? Нимага нархларни арзон қилмайди? Бизга ўхшаган чекка қишлоқларга антенна ўрнатмайдими?\nМен ўзимча "хомчўт" ҳисоблаб кўрдим. Ўзбекистон аҳолиси 32 миллион одамни ташкил этади. Менинг ҳисобим бўйича 10 миллион одам Юселл ишлатади.\nКунлик абонент тўлови 5 цент. Ҳар бир абонентдан олинадиган кунлик тўлов. 10 миллион абонент кунига 5 центдан Юселлга берса, бир кунда 500 минг доллар бўлар экан. 30 кунда эса 15 миллион доллар бўлади. Ва бу эса фақат абонент тўловидан келадиган пулдир.\nПрезидентимиз Шавкат Миромонивич Мирзиёев ташаббуслари билан ватанимизда ижобий томонга ўзгаришлар қилинмоқда. Балки бу масала ҳам кўриб чиқилса, ёмон бўлмас эди. Биз ёшлар интернет асрида интернетдан кенг кўламда фойдаланишни хоҳлаймиз!"


Кристофер Мартиус:'Ўзбекистон пахтадан воз кечса, қишлоқ хўжалигида дунёда етакчилардан бўлади' - BBC O'zbek\nImage caption "Пахта, Сув, Туз ва Сўм" китоби Хоразм мисолида ер ва сувдан қандай фойдаланиш бўйича илмий хулосалар ва йўриқларни ўзида жамлаган\nКристофер Мартиус - Ўзбекистонда жадал ўзгараётган экологик ҳамда иқтисодий вазиятда ер ва сувдан қай асно унумли фойдаланиш мумкинлиги борасидаги китоб муаллифларидан бири.\nОлмониянинг Бонн Университети тадқиқотчиси Доктор Мартиус ва ҳамкасблари Хоразм воҳасидаги ҳолатни чуқур ўрганмоқдалар.\nЯқин бу олимлар биргаликда чоп этган "Пахта, Сув, Туз ва Сўм" номли китоб Ўзбекистонда ер ва сувдан фойдаланишни яхшилаш ҳамда иқтисодий бошқарув усулларини ислоҳ этишга эътибор қаратади.\nЎзбекистонда сув ва ердан унумли фойдаланиш ва табиатни асраб қолиш йўлида тадқиқот олиб борган олим Кристофер Мартиус Би-би-си Ўзбек Хизмати тингловчилари ва ўқувчилари саволларига жавоб берди.\nБи-би-си: Илк саволимиз сиз тадқиқот олиб борган Хоразмдан келган. Унда Орол денгизи дунёда ҳам унутилаётгани таъкидланади ва Орол муаммосини ҳал қилиш учун Ўзбекистон бирон иш қилишга қодирми йўқми, деб сўралган. Чунки Қозоғистон шимолда тўғонлар тиклаб, денгизни тўлдирмоқда экан.\nКристофер Мартиус: Аввало айтиш жоизки, Орол денгизининг қуриши улкан фожеа бўлди ва ҳозир бу денгизнинг 90% қуриб битган. Ўн йиллар давомида табиий бойликларни нотўғри ишлатиш оқибатида Орол ҳалокатга юз тутди, унга сув келмай қолди. Қозоғистон қуриган денгиз шимолига сув келтирмоқда. Аммо бу - Ўзбекистон учун жуда қийин вазифа. Тасаввур қилинг, Ўзбекистон суғоришга кетадиган барча сувни буриб, Оролга йўллаши керак. Ўзбекистоннинг 30 миллионга яқин аҳолисининг эса 70% қишлоқ ҳудудларида яшайди. Уларга қарата, ўртоқлар, узр энди, сизни сувингизни бўғиб, Оролга оқизамиз, деб бўлмайди. Хуллас, бу ишни Ўзбекистон шароитида амалга ошириш мумкин эмас.\nБи-би-си: Ўзини Ватанпарвар, деб атаган ўқувчимиз эса Ўзбекистондаги мавжуд пахта ва буғдой етиштириш иш берадими? Агар кетган харажатини қопламаса, балки бу экинларни экишни тўхтатиш керакдир, деб айтади.\nКристофер Мартиус: Пахта ва буғдой экиш қайсидир маънода ишламоқда, яъни у муайян натижа бераяпти. Бироқ бу қандай шароитда ишлаяпти? Пахта учун кўп нарса керак, дейлик, кўп сув ва кимёвий ўғитлар бўлмаса, пахта ҳоисл бермайди. Бундай ҳолат эса энг мақбул йўл эмас. Шу боис, Ўзбекистон ерни ишлатиш йўлларини ранг-баранглаштириши, ер унумдорлигини, сувдан келадиган фойдани ошириши лозим. Бу мамлакат учун янги имкониятларни очади. Мева-сабзавот етиштириш кўпаяди, даромад келтирадиган экинлар тури кенгаяди. Тўғри, пахта ҳозир экспорт маҳсулоти ва мамлакатга валюта келтирмоқда. Лекин пахта хомашёси сотгандан кўра, пахтадан ишланган тайёр маҳсулотларни сотиш кўпроқ даромад келтирарди. Ана ўшанда озгина пахта экиб, камроқ сув ва кимёвий ўғит ишлатиб, қайтага кўпроқ даромад кўрасиз. Пахтадан ортган ерга эса мева-сабзавот экиб, яна бошқа даромад манбаларига эга бўласиз.\nБи-би-си: Демак, Ўзбекистоннинг мева-сабзавот етиштириш салоҳияти улкан, деган фикрлар ҳақиқатга яқин. Шундайми?\nКристофер Мартиус: Тўғри, бу ҳам бир йўл. Биз пахта ва буғдойдан бошқа экинлар экишнинг устунлиги борасида бозор тадқиқотлари ўтказганмиз. Масалан, Ўзбекистон қовунлари жуда яхши ва бу мамлакат четга қовун сотади ҳам. Биласизми, айни ўринда Ўзбекистон ўз бозор имкониятларини ривожлантириши керак. Маҳсулотни сақлаш, қайта ишлаш, уни ташиш учун транспорт тизимини, бозорни яратиш каби вазифаларни санаш мумкин. Бу учун эса мамлакат ўз деҳқончилигини бозорга йўналтириши даркор.\nБи-би-си: Унда Ўзбекистон мева-сабзавот ортидан жаҳонда яна етакчи зироат мамлакатига айлана оладими?\nКристофер Мартиус: Албатта. Бунга ишончим комил ва айни масалада жуда кўплаб мутахассислар билан гаплашганман. Фақат бу учун деҳқончиликни замонавийлаштириш, ранг-баранглаштириш лозим. Кейин заҳиралардан фойдаланишни такомиллаштириш ҳам муҳим. Тўғри, давлат назоратида бўлган ва кенг миқёсдаги саноат деҳқончлигини кичик хўжаликларга айлантириш учун вақт керак. Бироқ Ўзбекистон узоқ келажакда пахтадан воз кечса, у жаҳон қшилоқ хўжалиги оламида етакчи ўринга чиқишга қодир бўлади. Пахта экишни ҳам давом эттириш мумкин, лекин у етакчи экин бўлиб қолмаслиги керак.\nБи-би-си: Ватанпарвар тахаллуси билан мактуб йўллаган ўқувчимиз, Ўзбекистондаги ер шўрланишини эслатади ва ҳозирги суғориш тажрибаси давом этаверса, Ўзбекистон тупроғи яқин келажакда яроқсиз ҳолга тушиб қолмайдими, дея хавотир изҳор этади.\nКристофер Мартиус: Ҳозирги суғориш тизими ер тузланишини тўхтатмайди. Бу эса ҳосилга ҳам, даромадга ҳам салбий таъсир этади. Кейин эса боши берк кўчага кириб қоласан. Шўрни ювиш учун янада кўпроқ сув керак бўлади. Туз билан бирга ювилиб кетган бошқа минераллар ўрнини қоплаш учун эса кўпроқ кимёвий ўғит солишга тўғри келади. Ўзбекистондаги мавжуд суғориш тизими ўтмишда бутунлай бошқа мақсадлар учун ишлаб чиқилганди. Бундайин суғориш усули мамлакатдаги ҳозирги талабларга жавоб бермайди.\nБи-би-си: Қатор тингловчиларимиз шундай ҳолатда томчилатиб суғориш усулини эслатишган. Аммо унинг қимматлигини айтиб, балки ер ости сувларидан фойдаланиш керакмикан, деб савол сўраганлар.\nКристофер Мартиус: Шаксиз, тингловчингиз айтгани каби томчилатиб суғориш жуда самарали. Бироқ уни йўлга қўйиш қимматга тушади. Катта даромад келтирадиган экинларни томчилатиб суғорсангиз, фойда кўрасиз. Лекин пахтазорларни томчилатиб суғоришдан наф йўқ. Пахтазорларни қисқартириб, ўрнига бошқа экинлар экилса, одамлар ҳам яхшигина даромад кўра бошлашади. Ўшанда секин-аста бўлсаям томчилатиб суғориш тажрибасига сармоя киритадиган одамлар пайдо бўлади. Бироқ бошида арзон суғориш усулларини йўлга қўйиб бориш мумкин. Бундай усуллар кўп.\nБи-би-си: Хоразмдан мактуб йўллаган тингловчимиз эса ҳар куни сув муаммосига дуч келишларини айтиб, Амударё яна лойқаланиб, тўлиб оқиши учун нима қилиш даркор? Ёки минтақада сув устидан урушлар келиб чиқиш эҳтимоли кучаядими, деб сўрайди.\nКристофер Мартиус: Бу жуда яхши, жуда қизиқарли савол. Агар ҳеч иш қилинмаса, Марказий Осиё сув устидан уруш ёқасига бориб қолиши мумкин. Ҳозир жуда тезлик билан халқаро келишувларга бориш, уларин аниқлаштириб олиш керак. Марказий Осиёнинг аксар суви тоғли Қирғизистон ва Тожикистондан келади. Бу сувни эса қуйи оқимдаги Ўзбекистон, Туркманистон ва Қозоғистон ишлатишади. Шу учун ушбу мамлакатлар бирга ўтириб, мазкур бойликларни баҳам кўриш йўлларини топишлари керак. Айни муаммо фақат Марказий Осиёга хос эмас. Мана қаранг, Олмониядаги Рейн дарёси сувидан Нидерландия ва Франция ҳам фойдаланади. Чунки улар халқаро келишувларга мос иш тутишмоқда. Баъзида қандайдир муросаларга бориш керак бўлади. Бироқ келишувга эришиш - муҳим масала.\nБи-би-си: Илҳом исмли тингловчимиз ҳам шу масалага доир савол йўллаган ва Тожикистон қураётган "Роғун" ГЭСи Ўзбекистон экологияси ҳамда қишлоқ хўжалигига қандай таъсир қилиши мумкин, деб сўраган.\nКристофер Мартиус: Дарё бошида қуриладиган ҳар қандай тўғон дарё оқимини бузади. Бу сув оқишини назорат қилиш демакдир. Тепадаги мамлакатлар қишда электр ишлаб чиқариши керак, аммо пастдаги мамлакатлар эса ёзда сувга кўпроқ эҳтиёжманд бўладилар. Хуллас, бу ерда манфаатлар тўқнашади ва низо уруғи сепилади. Шу боис мамлакатлар ўтириб, халқаро келишувларга мос тарзда масалани ҳал қилишлари керак.\nБи-би-си: Сурхондарёдан мактуб йўллаган Абдулла Азамов сўнгги парламент сайловида Ўзбекистон экологлар учун махсус ўрин ажратганини таъкидлайди ва бу қарор ортидаги сабабларни сўрайди.\nКристофер Мартиус: Мен Ўзбек ҳукумати не боис парламентда экологлар учун ўрин ажратганига жавоб бера олмайман. Лекин бу мамлакат юз тутаётган экологик муаммолар эътиборга тушаётганини ҳам англатиши мумкин. Кейин халқаро доирада ҳам экология масалаларида ҳамкорлик қилиш тобора кўпроқ долзарблик касб этмоқда. Ўзбекистон ҳам бу жабҳада қўшнилари билан бирга ишлаши лозим.\nБи-би-си: Навбатдаги саволимиз эса ҳам сиёсат, ҳам экологияга боғлиқ. Айримлар ерни хусусийлаштириш балки пахта каби саноат экини ҳажмини камайтириб, экологик вазиятни яхшилашга хизмат қилмайдими, деб айтишади.\nКристофер Мартиус: Раҳмат. Бу жуда яхши савол. Ер хусусийлаштирилса, деҳқон уни яхшироқ асраб-авайлайди, деган фикрлар кучли. Чунки ернинг эгаси бўлган деҳқон уни яхши ҳолатда келаси авлодларига қолдиришга интилади, деб айтишади. Аммо ҳар доим ҳам шундай бўлмайди. Хусусий ер эгалари ерни ишдан чиқариб қўйган ҳолатлар ҳам кўп бўлган. Деҳқон ўша ер шароитини билган ҳолда иш тутиши муҳим. Чунки Лотин Америкасида ерни хусусийлаштириш оқибатида биоёқилғи учун экинлар экилди. Аммо экин экиб бўлинганидан кейин ернинг аҳволи нима кечиши борасида кўп қайғуришмади. Хуллас, бу ерда хусусийлаштиришнинг ўзи ягона ечим бўлолмайди.\nБи-би-си: Ўзбекистонда минтақа аҳолисининг ярми яшайди ва бу мамлакат аксар саҳродан иборат. Саҳролашиш кучаймоқда, сув манбалари кам ва аҳоли жадал ўсмоқда. Шундай шароитда Ўзбекистон қишлоқ хўжалиги келажакда ўз халқини маҳаллий озиқ-овқат билан таъминлай оладими?\nКристофер Мартиус: Ўзбекистон аҳолиси 28 миллион атрофида, аммо Ўзбекистон ўз деҳқончилигини замонавийлаштирса ва самарасини оширса, у ҳолатда четдан келадиган озиқ-овқатга ҳеч қачон қарам бўлиб қолмайди. Лекин мана ҳозир иқлим ўзгариши борасида гапирилмоқда ва бу дегани дарёлардан келадиган сув ҳажми қисқаради. Об-ҳаво ҳарорати янада кўтарилади. Ўзбекистон эса бу ўзгаришларга тайёрланиши керак. Деҳқончилик технологияларини кучайтириши ва янгилаши, ердан фойдаланишни ўзгартириб, экинларни ранг-баранглаштириши даркор.\nБи-би-си: Катта раҳмат, Доктор Мартиус.


Ортиқхўжаев Президентдан ўрнак олиб, депутатларга мурожаатнома йўллади | Qalampir.uz\nОртиқхўжаев Президентдан ўрнак олиб, депутатларга мурожаатнома йўллади\nЖамият\t25 Ноябрь 18:19 6057\nШавкат Мирзиёев Президент бўлгач илк бор 2017 йилда Олий Мажлисга мурожаатнома йўллади ва шундан бери ушбу сиёсий жараён ҳар йили анъана тариқасида давом этиб келмоқда. Бугун, 25 ноябрь куни Тошкент шаҳар ҳокими Жаҳонгир Ортиқхўжаев ҳам ҳудудлар раҳбарлари ичида илк бор халқ вакилларига мурожаат қилди.\nЖ.Ортиқхўжаевнинг халқ депутатлари Тошкент шаҳар кенгашига мурожаатномасида шундай дейилади:\nАссалому алайкум, ҳурматли депутатлар, ҳурматли йиғилиш иштирокчилари.\nБугунги сессияни чақиришимиздан мақсад, жонажон шаҳримиз, азиз пойтахтимизни тоза, озода, кўркам шаҳарга айлантиришда Сиз ҳурматли депутатларимиз билан фикрлашиб, аниқ йўналишларни белгилаб олишдир.\nҲабарингиз бор, жорий йилнинг 24 ноябрь куни ҳурматли Президентимиз Шавкат Миромонович Мирзиёев аҳолини рози қилиш, уларни яшаш шароитларини яхшилаш, шунингдек, ободонлаштириш, кўкаламзорлаштириш ишлари билан танишиш мақсадида Тошкент шаҳрига, жумладан, Шайхонтоҳур туманига ташриф буюрдилар.\nТашриф давомида Давлатимиз Раҳбари маҳаллаларда амалга оширилаётган “Обод маҳалла” дастури ва “Яшил макон” умуммиллий лойиҳа доирасида олиб борилаётган ишлар билан танишдилар. Бевосита аҳоли билан мулоқот қилдилар.\nОммавий ахборот воситалари орқали барчангиз гувох бўлдингиз, Давлатимиз Раҳбари аҳоли хонадонларига кириб уларнинг яшаш шароити билан қизиқдилар. Хонадон эгалари билан яқиндан сухбат қурдилар.\nШунингдек, Президентимиз қатор ижтимоий соҳа объектларини ҳам кўздан кечириб, фарзандларимиз таълим тарбия олишлари учун яратилган шарт-шароитлар билан ҳам танишди.\nҲурматли депутатлар, албатта, амалга оширилган ва оширилаётган ишларимиз, ютуқларимиз талайгина, улар ўзимизники. Лекин шу билан бирга тан олишимиз керак йўл қўйган хато ва камчиликларимиз ҳам етарли эканини Давлатимиз Раҳбари яққол кўрсатиб бердилар.\nНафақат кўрсатиб бердилар, балки уларни ечими бўйича аниқ йўналишлар ва вазифаларни белгилаб бердилар.\nХусусан, “Яшил макон” умуммиллий лойиҳаси ва “Обод маҳалла” дастурини амалга оширилишда йўл қўйган қатор хато ва камчиликларимизни изохлашга сўз йўқ.\nҲабарингиз бор, давлатимиз раҳбарининг қарорига кўра “Яшил макон” умуммиллий лойиҳасини татбиқ этиш ҳамда дарахтларни экиш, парваришлаш ва кўкаламзорлаштириш тизимини самарали ташкил этиш мақсадида “долзарб 40 кунлик” эълон қилинди.\nЛойиҳа доирасида 2021 йил куз ва 2022 йил баҳор мавсумларида «1 миллион дарахт» ташаббуси доирасида дарахт ва бута кўчатларини экиш бўйича бошқарма ва ташкилотлар кесимида дастур ишлаб чиқилди.\nШу жумладан, 243 та кўчалар ва 19 та марказий майдонларга 101,6 минг дона манзарали дарахт ва бута кўчатлари экилади.\nТуман ҳокимликлари томонидан 575 та маҳаллалардаги бўш ер майдонларига дарахт ва бута кўчатларини экиш бўйича чора-тадбирлар режаси ишлаб чиқилди.\nДастурлар, чора-тадбирлар албатта қоғозда жуда ҳам чиройлик, салмоқли. Лекин уни амалга оширишда айрим масъулларда фидоийлик, ватанпарварлик, шижоат, ўз шаҳрига, яшаётган маҳалласига меҳр-муҳаббат туйғуси етмаяпти.\nДавлатимиз Раҳбарининг «Дарахт экиб қўйилган, лекин дарахт кўчатини бунақа тарзда экишни менсимаслик дейиш мумкин. Номига тиқиб қўйилган. Давлат нима учун дарахт кўчатларига шунча пул берди?\nНима учун маҳаллалар ҳафтада бир кун ўзи яшайдиган уй атрофини йиғиштиришга чиқмайди? Бир қаватда ёки битта ҳовлида қанча одам бор?\nБугун биз кўрган маҳалладаги ҳолатда бир йилда бир марта ҳам қаралмаган. Қандай қилиб шу ҳолда жонажон юртимизни юқори марраларга олиб чиқишимиз мумкин?\nЖамоатчилик назорати керак бизга. Шайхонтоҳур катта туман. Бошқа туманларга намуна бўлиш керак» дея куйиниб таъкидлаганлари бизнинг ишимизга берилган баҳо деб биламан. Биз ҳурматли Президентимизнинг ушбу сўзларидан хулоса қилишимиз керак. Йўл қўйилган хатоларимизни бартараф этиш чораларини кўришимиз керак. Бу йўналишда ишимизни тубдан қайта кўриб чиқамиз.\nБу борада биз амалий ишларни бошлаб юбордик. Жумладан, Тошкент шаҳри ва туманларда ишчи гурухлар тузиб, маҳаллаларни бирма бир ўрганиб, аниқ манзилли чора-тадбирлар белгилаяпмиз.\nТасдиқланган графикка асосан Учтепа туманида ўрганишлар ўтказилди. Бунда маҳаллалар, кўп қаватли уйлар ва уларга туташ ҳудудлар тозалиги, кўкаламзорлаштирилганлиги, ирригация тизимларини ишлаши ва бошқа масалалар жойида мутасаддилар иштирокида ўрганилди.\nҚатор хато ва камчиликларга йўл қўилгани учун бир нечта муасъулларга нисбатан кескин чоралар кўришга мажбур бўлдик. Хусусан, Тошкент шаҳар ободонлаштириш бош бошқармаси бошлиғи вазифасидан озод этилди.\nШунингдек, Учтепа тумани ҳокимининг қурилиш ҳамда коммунал масалалари бўйича ўринбосарлари ҳам лавозимидан озод этилди. Туман ҳокимига эса хайфсан берилди.\nҲудудларни ўрганиш чоғида бир нарса аён бўлдики, ерлик ва кўп хонадонли уйлар жойлашган маҳаллардаги муаммолар бир-бирини такрорламайди.\nКўп хонадонли уйлар жойлашган маҳаллаларда уйларнинг туташ ҳудудлари, ирригация тармоқлари, болалар майдончалари, йўлаклар, уйлар ер тўлалари чиқиндидан тозаланмаган.\nЧиқиндиларни белгиланмаган жойларга ташлаш ҳоллари ва, минг афсуски, юқори қаватлардан ташлаб юбориш ҳоллари оддий ҳолга айланган.\nДарахтларга шакл берилмаган, суғорилмаган. Янги экилган ниҳоллар қаровсиз ҳолда ўз ҳолига ташлаб қўйилган.\nКузги хазонрезги даврида ҳосил бўлган хазонлар йиғилмаган ва ўз вақтида олиб чиқилмаган.\nҲудудларни супуриш мақсадида масъул ходимлар ажратилмаган, ажратилган бўлса хам қоғозда бўлиб, хақиқатда бу ходимлар фаолият юритмаган.\nБу ишларга масъул бўлган хусусий уй жой мулкдорлари ширкатлари томонидан юқоридаги муаммоларга панжа ортидан қаралган, уларни бартараф қилиш чоралари кўрилмаган.\nКўп хонадонли уйларда яшовчи фуқаролар бу масалаларга эътиборсизлик билан қараб, “Ватан остонадан бошланади”, “Менинг маҳаллам, менинг уйим”, “Маҳалла Ватанниг бир бўлаги” каби минг йиллик тушунчаларни унутиб қўймоқдалар.\nХафта ёки ойда бир маротаба бўлса хам фуқаролар томонидан ота-боболаримиздан қолган удум, анъана “хашар”лар уюштирилмаган.\nЮқоридагилардан келиб чиқиб, азим Тошкентимизни озода ва покиза сақлаш мақсадида қуйидагиларни ўзимизга вазифа қилиб белгилаб олишимиз керак.\nТошкент шаҳрида “Обод маҳалла” дастури ва “Яшил макон” умуммиллий лойиҳа доирасида олиб борилаётган ободонлаштириш, кўкаламзорлаштириш, аҳолига қулай шароит яратиш мақсадида ҳиёбонлар ташкил этиш, дарахт кўчатларини экиш, уларни парвариш қилиш бўйича ишларимизни жадаллаштиришимиз зарур.\nЮқоридаги ҳолатларни бартараф этиш ва ўз навбатида маиший чиқиндиларни белгиланган жойларга олиб бориб ташлашлари, санитария қоидаларига риоя қилишлари, айниқса ёшларимиз тарбиясида ушбу масалада эътиборли бўлишларини фуқароларимиз онгига сингдириб боришимиз мақсадга мувофиқ бўлади.\nУшбу масалаларга аҳолини бефарқ бўлмасликлари учун тушунтириш ва тарғибот ишларини олиб бориш сиз депутатлар ва маҳалла фаолларини роли катта.\nБунинг учун барча маҳалларда олиб борилаётган ишларда нафақат бошқарма ва ташкилотлар ҳодимлари, балки ҳудудда истиқомат қилувчи аҳолини фаоллигини ҳам оширишни зарур деб ҳисоблайман.\nТасаввур қилинг, ҳар бир хонадондан фуқароларимиз фарзандлари билан камида 4 тадан кўчат экса, бу ташаббуслар 2 – 3 йилдан сўнг шаҳримиз яшиллигига, экологиясига қанчалик ижобий таъсир кўрсатади.\nКўп қаватли уйлар олдидаги бетартиб панжаралар\nва ўзбошимча ўрамалар, панжараларни бартараф қилиш, хазон резгилардан тозалаш, тўпланиб қолган маиший ва бошқа турдаги чиқиндиларни олиб чиқиб кетилишида назорат ишлари кучайтирилиш зарур.\nБунинг учун хусусий уй-жой мулкдорлари ширкатлари томонидан кўп қаватли уйлар атрофинини тозалаш ишларининг сифатли ва ўз вақтида амалга оширилиши устидан жамоатчилик назоратини кучайтириш керак.\nШу билан бирга, мулкчилик шаклидан қатъий назар барча корхона, бошқарма, ташкилот ва идораларнинг ўз ички ҳудудларида ва туташ ҳудудда ободонлаштириш, кўкаламзорлаштириш ҳамда “Яшил макон” умуммиллий лойиҳаси доирасида кўчатлар экиш, мавжуд дарахтларни парваришлаш, шакл бериш ишларига ҳар куни бир соатдан вақт ажратилса, шаҳримиз озодалиги ва кўркамлиги янада ортади.\nБу ишларни тарғибот қилишда, керак бўлса уларни ушбу ишларга сафарбар этишда Сиз депутатларнинг ҳуқуқ ва ваколатларингиз етарли.\nШаҳримизда яна бир долзарб муаммо борки, у ҳам бўлса ноқонуний, ўз бошимча қурилишларни амалга ошириш, ер майдонларини ноқонуний эгаллаб олиш каби масалалардир.\nСўнги кунларда шаҳарда бундай ноқонуний қурилишларни кўпайиб кетгани, бу эса аҳолининг хақли эътирозларига сабаб бўлаётгани ҳеч кимга сир эмас.\nБундай қурилишларни бартараф этиш мақсадида Суд идорларига мурожаат қилдик. Суд томонидан қабул қилинган қарорлар ижросини таъминлаш юзасидан бугунги кунда барча туманларда ноқонуний, ўзбошимча қурилган бино иншоотлар бартараф этилмоқда.\nБундан ким кўпроқ азият чекмоқда? Албатта ўзимиз, фуқароларимиз. Чунки ушбу бино ва иншоотни қуриш учун қанчадир маблағ сарфланади. Аммо қилаётган ишини ноқонуний эканини, қонун устувор бўлган жамиятда бундай ўзбошимчаликка йўл қўйилмаслигини билмайди ёки билмаганга олади.\nБу йўналишда ҳам биз аҳолига доимий тушунтириш тарғибот ишларини олиб боришимиз, ҳудудимизда, маҳалламизда олиб борилаётган барча қурилиш ишларини амалдаги қонунчиликка асосланиб олиб борилиши кераклигини назоратга олишимиз зарур.\nБунда ҳар бир депутат, раҳбар, маҳалла раиси, ширкат раҳбари ва масъуллар ўз масъулиятини хис қилган ҳолда фидоийлигини намоён этиши керак.\nБугунги мурожаатдан келиб чиқиб барчамиз ўзимиз учун тўғри хулоса чиқариб, вазифаларни аниқ белгилаб, келгусида бундай хато ва камчиликларни такрорламаслигимиз муҳим.\nПрезидентимиз бошчилигида барча соҳаларда жадаллик билан олиб борилаётган ислоҳотлар, уларнинг натижаси аҳолининг розилиги ва инсон қадри учун экани бажараётган ишларимизни баҳолашда бош мезон бўлиб қолиши зарур.\nЭътиборларингиз учун рахмат. Соғ бўлинглар.\n06 Декабрь 13:01 46289\n04 Декабрь 11:13 29578\n04 Декабрь 11:38 28613\n05 Декабрь 18:58 28472\n05 Декабрь 17:59 27145


Рамазон хусусида биз бандаларга учта мағфират ваъда қилинди. Дастлабкисида “Ким Рамазон рўзасини имон ва ажр умидида тутса, унинг ўтган гуноҳлари мағфират қилинади”, дейилган. Кейингисида “Ким Рамазон ойида имон ва ажр умидида қоим (тунда бедор) бўлса, унинг ўтган гуноҳлари мағфират қилинади”, дейилган ва охиргисида “Ким қадр кечасида қоим бўлса, унинг ўтган гуноҳлари мағфират қилинади”, деб айтилган. Агар учинчи жумлага эътибор қаратадиган бўлсак, фақат бир кечани ибодатда ўтказишлик учун шунчалик кўп савоб ваъда қилиняпти. Қуръони каримда эса уни минг ойдан афзаллиги айтилган. (Қадр сураси). Бу қадар фазилатга эга кечанинг қайси эканлигини билиш ҳаммамиз учун ҳам аҳамиятлидир.\nИмом Бағавийнинг таъкидлашича, Аллоҳ таоло жума кунги ижобат онларини, гўзал исмлари орасидаги “исми аъзам”ни ва бошқаларни яширгани каби ибодатда зўр ғайрат қилмоқликлари учун қадр кечани ҳам ўз бандаларидан махфий тутган. Имом Бухорий ва Муслимлар ривоят қилган ҳадисда Расулуллоҳ (с.а.в.): “Қадр кечасини Рамазоннинг охирги ўн кунлигидан изланглар”, деганлар. Бу маънода ва хоссатан охирги ўн кунликнинг тоқ кечаларида эканлигини тасдиқловчи ривоятларни кўплаб топиш мумкин.\nШундай бўлса-да, уни Рамазоннинг 27-кечасига тўғри келишлик эҳтимоли каттароқ эканлигига ишора қилувчи ривоятлар ҳам талайгина. Жумладан, ибн Умар (р) ривоят қилган ҳадисда Расулуллоҳ (с.а.в.): “Кимда-ким уни изламоқчи бўлса, 27-кечада изласин”. (Имом Аҳмад ривояти). Ибн Аббос (р) дан ривоят қилинади: бир киши пайғамбар (с.а.в.) олдиларига келиб деди: “Эй Аллоҳнинг пайғамбари, мен кекса, касалманд чолман. Менга (ҳар кечада) қоим бўлишлик оғирлик қилади. Шунинг учун мени Аллоҳ таоло қадр кечасига муваффақ қилиши мумкин бўлган бир кечада қоим бўлишга буюр. Ул зот: сен еттинчи кечани маҳкам тутгин, дедилар”. (Имом Аҳмад ривояти).\nҚуйидаги ҳадисларда эса унинг аломатлари ҳам зикр қилиб ўтилган. Зирр ибн Ҳубайшдан ривоят қилинади: “Убай ибн Каъбга бундай дейилди: Абдуллоҳ ибн Масъуд: ким йилнинг ҳаммасида қоим бўлса, қадр кечасини топади, деганлар. Шунда Убай деди: Унда ўзга илоҳ йўқ бўлган Аллоҳга қасамки, у албатта, Рамазонда (истисносиз қасам ичди). Аллоҳга қасамки мен уни қайси кеча эканлигини биламан. У 27-кечадир ва аломати унинг тонгида (кечадан кейинги тонгда) қуёшнинг шуласиз чиқишидир”. (Аҳмад, Муслим ва Абу Давудлар ривояти).\nБухорий Абу Саиддан ривоят қилади: “Биз Расулуллоҳ (с.а.в.) билан Рамазоннинг иккинчи ўн кунлигида эътикоф қилдик. Улар бизнинг ҳузуримизга йигирманчи куннинг тонгида чиқиб мурожаат қилдилар: “Мен қадр кечасини кўрдим ва сўнг унутиб қўйдим. Уни охирги ўн кунликда, тоқ кечаларда изланглар. Мен ўзимни сув ва лойда сажда қилаётганимни кўрдим. Ким Расулуллоҳ (с.а.в.) билан эътикоф қилган бўлса, қайтсин”. Сўнг бизлар қайтдик ва осмонда бирор доғни кўрмадик. Шунда бирдан бир булут келди ва ёмғир ёғиб масжид томидан (хурмо шохидан қилинган эди) оқа бошлади. Намозга иқомат айтилди ва мен Расулуллоҳ (с.а.в.)ни сув ва лой устида сажда қилаётганларини кўрдим. Ҳаттоки, ул зотнинг пешоналарида лойнинг изини кўрдим”.\nМинг ойлик ибодатдан афзал бўлган қадр кечасининг фазилатини топишликни Аллоҳ таоло барчаларимизга муваффақ қилсин!\nКиритилган вақти: 18/05/2020 10:37; Кўрилганлиги: 52\nМатериал манзили: http://sammuslim.uz/press/news/qadr-kechasi-fazilatlari-va-alomatlari\nЧоп этилган вақт: 01/06/2020 10:28


БМТ: ИШИД ҳозирча Афғонистонга таҳдид солмаяпти\n10:46 / 30.12.2015\nБМТ бош котибининг махсус вакили, халқаро ташкилотнинг Афғонистондаги миссияси раҳбари Николас Хейсом РИА Новости агентлигига берган интервьюсида ИШИД террорчи гуруҳи ҳозирча Афғонистонга жиддий таҳдид солмаётганини, аммо вақт ўтиши билан бу хатар кучайиши мумкинлигини айтиб ўтди.\n“2015 йилда сиёсат, иқтисодиёт ва хавфсизлик нуқтаи назаридан Афғонистон жиддий синовдан ўтди, - деди у. – Наркотик оқимига қарши кураш кампаниясида яхшиланиш бўлди, лекин ҳозирча бу ўзгаришлар мустаҳкамланадими, йўқми, ноаниқ. Албатта, бу Ўрта Осиё республикалари ва Россия учун хавотирли масала бўлиб қолаверади”.\n“Марказий Осиё республикаларига ташрифим якунларига кўра шуни айта оламанки, улар Афғонистондаги хавфсизлик вазиятидан ташвишда, айниқса Марказий Осиё республикаларидан чиқаётган жангарилар сонининг ошиб бораётгани хавотирли, - сўзида давом этди мутахассис. – Сурия ва Ироқ масаласида Марказий Осиё мамлакатлари у ердаги хорижлик жангарилар уйларига қайтишидан ташвишланмоқда. Улар қайтаётган жангариларни қандай кузатиб топиб олишларини ўйламоқда”.\n“Айни пайтда ИШИД Афғонистон дуч келаётган хавфсизликка йирик таҳдид эмас, - таъкидлади Хейсом. – Уларнинг бу ердаги кучлари жуда чекланган. Айрим ҳисоботларда бу ҳаракат Афғонистонда кенг тарқалгани ёзилади, бу, менинг назаримда, ортиқча муболағалидир. Уларнинг салоҳияти шундаки, ИШИДга бошқа гуруҳларнинг исёнчилари қўшилиши мумкин. Биз ИШИД салафия оқими тарқалган ҳудудларда ўз таъсирини осонликча кенгайтирганига гувоҳ бўлганмиз. Бу ҳолат мамлакат шарқида ва ғарбида кузатилади”.\n“Ал-Қоида”нинг Афғонистондаги кучлари ҳақида гапираркан, БМТ вакили ҳисоботларда келтириладиган 7 минг сони ҳақиқатдан узоқ эканлигини айтиб ўтди: “Афғонистондаги рақамларни Сурия ва Ироқ билан қиёслаб бўлмайди. Буни ҳамма ҳар хил баҳолайди: қўмита маълумотларига қараганда, минтақада уларнинг сони 7 минг кишига тенг, лекин деярли барча таҳлилчилар бу рақамларни шубҳа остига олмоқда. Аниқ сон маълум эмас”.


ИнтерФУТБОЛ :: «Бавария» президенти узоқ йиллик фаолиятдан сўнг клубни тарк этдиган бўлди\n«Бавария» президенти узоқ йиллик фаолиятдан сўнг клубни тарк этдиган бўлди\nМаълум бўлишича, кеча «Бавария» футбол клуби президенти Ули Хёнесс истеъфога чиқди.\n1970 йилдан буён Мюнхень клубида футболчи, менежер ва президент сифатида фаолият кўрсатиб келаётган 67 ёшли Хёнесс 16 ноябрь, шанба куни бўлиб ўтган йиғилишда президентлик лавозимини тарк этишими маълум қилди. Унинг ўринини Герберт Ҳайнер эгаллайди.\nМаълумот учун, Хёнесс бундан роппа роса 49 йил аввал 17 ёшида «Бавария» футболчисига айланганди ва клубда 1979 йилгача майдонда "жавлон" урди. Футболчилик фаолиятини якунлагач мюнхенликлар клубининг менежери этиб тайинланди. 27 ёшли Хёнесс Бундеслига тарихидаги энг ёш менежерга айланганди.\nУли «Бавария» раҳбариятида 2014 йилга қадар фаолият юритди. Ўша йили уни солиқлардан қочишда айбдор деб топиб, 3,5 йилга озодликдан маҳрум қилишди. 2016 йилнинг февралида Ҳёнесс муддатидан аввал озодликка чиқди ва бир неча ой ўтиб «Бавария» президентлигига сайланганди.\n18:52 Футбол фахрийси Наримон Жалолов вафот этди (0)\n18:22 Артуро Видаль тез орада «Интер» футбочисига айланади (0)


Муҳтарам пайғамбаримиз жанобларини АЛ – АМИН дея танишардилар. – Самарқанд – Ер юзининг сайқалидир…\nҲазрати Муҳаммад Мустафонинг пайғамбарлик шарафи билинишидан аввал, унинг “Муҳаммадуъл-Амин ўлароқ танилиши алоҳида бир маъно касб этади. Маккада унга ишонмаган ва инончини ёйишга қаттиқ қарши бўлганлар ҳам “Эй Муҳаммад! Сен ишончсиз бирисисан,” дея олмадилар. Ўйлаб қаранг-а; душманинг ҳам ишонадиган ва ҳар қандай нарсасини омонат бера оладиган киши бўлиш қандай бир буюк шараф.\nТажимон проф. Алибой Йўляхши.\nМақоланинг интернет адреси: https://www.turkiyegazetesi.com.tr/yazarlar/hilmi-demir/613615.aspx\nУ Туркия газетасининг 16 май 2020 йил сонида эълон қилинди. Уни ўзбек туркчасида ўқийдиган мухлислар, ўзбек қардошларимиз учун ҳам тайёрладик. Марҳамат мақоланинг ўзбек туркчасидаги мазмуни билан танишинг!\nҲазрати Муҳаммаднинг (алейҳиссалом) фақат бир тасвирини ифода этишга уринсак эди, ҳар ҳолда “Ал-Амин” сифатини ёзиш етарли бўларди. Уни Ал-Амин сифатига лойиқ таърифлашимиз керак бўлсайди, ундай таъриф учун “Ал-Амин”дан бошқа бирон калима-сўз топа олмаган бўлардик. Ҳазрати Муҳаммад Мустафонинг пайғамбарлик шарафи билинишидан аввал, унинг “Муҳаммадуъл-Амин ўлароқ танилиши алоҳида бир маъно касб этади. Маккада унга ишонмаган ва инончини ёйишга қаттиқ қарши бўлганлар ҳам “Эй Муҳаммад! Сен ишончсиз бирисисан,” дея олмадилар. Ўйлаб қаранг-а; душманинг ҳам ишонадиган ва ҳар қандай нарсасини омонат бера оладиган киши бўлиш қандай бир буюк шараф.\nШунинг учун воҳий хабари келмасидан анча аввал Макканинг эътиборли ва бадавлат бир аёли ҳазрати Ходича онамиз Унга катта бир карвонини омонат қилганди. Бу ҳол Аллоҳ расули душман ҳам, дўст ҳам ишонадиган ўзи ва сўзи бир, содиқ одам бўлганлигини кўрсатади. Кейинги ҳаётида ҳам унинг ҳокимлиги, кумондонлиги, имомлиги, пайғамбарлиги ана ўшандай ишонч асосига ўрнатилганди. Қуръони каримни унга келтирган воҳий фариштаси қандай “ал-Руҳуъл-амин” бўлса (Шуоро, 26(193)), Макка, Каъба қандай “ал-Баладуъл-Амин” бўлса (Тин, 95(3)), Расул-и Акрам ҳам ўшандай туппа-тўғри амин эди. Имом Мотуридий “Ҳазрати Пайғамбар, қалбларни фатҳ этиш ва улар учун ҳузур манбаси бўлишдан бошқа бирон нарса қилмади”, дер экан ана шуларни айтаётганди. У ҳақиқатан одамзотининг қалбларига ишонч ва ҳузур берди, келдирди.\nИймон ва омонат.\nБу вазиятдан келиб чиқиб, иймон, омонат ва омон(амн-амният) калималари арабчада айни илдиздан келади, бу тасадуфми? Мен ундай деб ўйламайман, бу сўзларнинг бир-бирлари билан жуда яқин алоқалари бордир. Иймоннинг қаршиси куфр, омонатннг қаршиси хиёнат, аминнинг(омоннинг-амниятнинг) қаршиси қўрқишдир. Иймон, ҳар нарсадан олдин ички ҳузурга эришишни таъминлайди. Одам иймон билан ич дунёсида хавфсизликка эришади. Унинг дили-қалби истиқрар(доимийлик)га қовушади. Тараддуддан қутилади. Мутмайн(кўнгули дўқ) бўлади. Зеҳнлардаги бўронлар тўхтайди. Нафс уйига қайтади ва иймон келтирган киши, қўшниси, оғайнилари, бирга иш юритган кишилар, умуман ҳамма учун ҳам ишонадиган бир қаяга айланади. Шунинг учун мўмин ўзига ҳам, бошқаларга ҳам хавфсизликка-ишончга сабаб бўлган киши деганидир. Аллоҳ Расули “мўмин кишиларнинг молу мулки ва жони масаласида унга ишончи амин бўлган кишидир” каби марҳаматда бўларкан ана ўша ҳақиқатни ифодалаган эдилар. Агар қўшнимнинг ишончи мендан амин бўлмаса, ё мен иймонимдан амин эмасман, ёки Аллоҳнинг ғазабидан қўрқмайдиган бўлиб қолибман. Чунки ал-Амин бўлган Аллоҳ Расули мана бундай марҳаматда бўлганлар: “Одамларга марҳамат қилмаган кишига Аллоҳ марҳамат қилмайди.” (Муслим, Фадоил, 66). “Сиз ер юзидагиларга марҳамат қилингларки, кўк юзидагилар ҳам сизга маҳамат қилсинлар.” (Абу довуд, Адаб, 58).\nОмонлик юртининг ғояси.\n“Муҳаммадуъл-Амин”нинг даъвоси ва барча хаёллари инсоният учун омонлик юрти қуришдан иборат эди. У бир кун асҳобига шундай тушунтиришда бўлганди: “Аллоҳ бу ишни камолга еткизижакдир. У замон ҳар бир киши уловининг устида Аллоҳдан бошқа ҳеч кимдан қўрқмайдиган, чорвасига қашқир ҳужум қилшидан ташқари ҳеч бир нарсадан андиша қилмасдан Сонадан Ҳадрамавтгача кета оладиган бўлади. ”Қисқа вақда Унинг бу хаёли ҳақиқатга айланганди. Ҳатто Унинг ўзидан сўнгра келган мусулмонлар Аллоҳ Расулининг хаёлини янада узоқларда ҳам амалга оширишдилар. Туркларнинг ислом дунёсида хукмронлик қилиши оқибатида Анодўлида турли хил инончга, барча миллатларга сулҳ ва омонлик юрти ўлароқ мезбонлик вазифасига киришдилар. Балки Исломнинг Анодўлига кириши ва унинг тезда ёйилишида жангларда қатнашган алпларнинг қишлоқлардаги деҳқоннинг молига, ирсига, жонига зарар бермаганлиги энг аҳамиятли бир фактор бўлганди. Чунки одатда маҳаллий манбаларга суянган бир уруш кучи, айниқса қишлоқлар учун бир катта вайроналик эди. тожавуз, бостириш, эркакларни мажбурий аскарликка олиш, шунчалар ҳам кўп учрайдиган вазият эдики, қишлоқлилар бу нарсаларни нормал қабул қила бошлашгандилар. Энди эса, мусулмонлар келишган қишлоқларда черкавларга тегинмаётгандилар, деҳқоннинг ҳосилини йиғишга ёрдамчи бўлишаётгандилар. Ҳеч кимнинг номусига кўз ола қилишмаётгандилар. Тарихчиларнинг кўрсатишларига қараганда, Анодўлига мусулмон туркларнинг келиши, халқни Византия ва Эрон деспотизмидан қутилтирганди.\nОмон юртларининг асосий ўз хусусияти, сизга сиғинган, сизнинг ҳукмронлингиз остида яшаётган халқларнинг динига, ирқига, инончига қарамасдан уларни сизнинг қарамоғингизда бўлганлигини қабул қилиб, уларнинг ҳақларини муҳофаза қилишдир. Ўзларига сиғинганларни қўриш, мазлумга соя бўлиш, ким ёки кимдан бўлишидан қатъи назар адолатни сақлаш туркларнинг тарихан энг асос йўнатиш принципларидан ҳисоблангандир. Кутағу билиғда кўрсатилгани сингари: “Ўғилми, қизми, йўловчими ёки боринг бирор хонми, унинг қарамоғидагими бўлсин, кимда ким бўлса бўлсин, уларнинг барчаси тенгдир. Ҳукм берилганида бу фарқлиликларга қаралмайди. Бу давлатнинг асос тўғрилик ва адолатидир. Беклар тўғри бўлишсалар, дунёда ҳузур ҳукмрон бўлади. Ҳокимиятнинг асоси адолатдир.”\nЮсуф Хос Ҳожиб мана бундай дейди: “Адолатга асосланган урф-одат ва қонун бу кўкнинг тирагидир. Одат бузуладиган бўлса кўк жойида туролмайди.” Эдвард Саид эса, “Агар ўзгалар билан шериклаша олсакгина уйимизда ҳақимиз борлигини кўрсата олган бўламиз”, дейди. Ишончли бўлиш, бошқалар учун бизни қандай бошпана қилсалар, ишонч туйиш ҳам бизга бошпана бўлади. Ишонч, юртларини тинчлик юрти этган, давлатларни катта бир кучга айлантирган, оммани роҳатга қовуштирган сеҳрли бир тегинишга ўхшайди. Ислом олимлари, диннинг беш асосий ғоясини санашганларида, ишончни худди марказга қўйган каби кўринади. “Зарурат-и ҳамса” сарлавҳа остида “бешта асос дахлсизлик” масаласи, Ислом динининг асос ғояси эълон қилингандир. “Дин, ақл, жон, молу мулк ва наслнинг хавфсизлиги,” Ирқ, тил, дин, ёш ёки жинсият фарқидан қатъи назар, ҳар одамзотининг тенг ҳуқуққа эга бўлгани бу хавфсизлик ҳақлари Ислом юртини омон, омонлик юртига айлантиргандир. Шоиру олимлар, тужжорлар ва ҳунармандлар қўрқмасдан, бошларига бирор бало келиши мумкинлиги каби ўйларга бормасдан бизга, мусулмонларга қўшни яшаганлардир.\nИслом ишонч билан ёйилди.\nБалқонларга бизни келтирган нарса, тупроқларни қўлга киритилиши, тупроқларнинг фатҳ этилиши эмас, балки инсон кўнгулларининг фатҳ этилишидир. У тупроқларни кўришганлар, у ердаги халқларнинг қанчалар йигит кишилар бўлганликларини жуда яхши биладилар. Ислом, у йигит кишиларнинг дилига қўрқув эмас, балки уларнинг жонига, молу мулкига, ирсига ва инончига омонлик(хафвсизлик) кўрсатиб киргандилар. Фатҳ Султон Меҳмат Босняни фатҳ этганида содир этилган воқеалар бунинг бир номунасидир. У буюк Султон, бозорларда эълон қилиниши лозим бўлган бир Фармонида қуйидигиларни таъкидлайди: “Мен Султон Меҳмат Хонман. Жумла авом ва задоганларга маълум қилинсинки, шу формони ҳумаюн Босня руҳбонларига иноятим келиб буюраманки, исмлари келттрилаётганларга, уларнинг черкавларига ҳеч ким ҳалақит бермай, уларни ташвишга қўймай ихтилофсиз мамлакатимда яшайдилар ва қочиб кетганлар ҳам амин ва омонликда бўладилар. Келиб бизнинг мамлакатимизда ҳеч бир хавфларга дуч келмай, черкавларида қола оладилар ва юксак ҳазратимда вазирларимдан ва қулларимдан ва, яқинларимдан ва жами-и мамлакатим халқидан ҳеч ким юқорида исми кечганларга ёмон қараб, уларни инжитмасинлар, бегоналр мамлакатимизга келсалар амини муҳофаза қиламизки, ерни осмонни яратган Парвардигор ҳақи учун ва – Мусҳоб ҳақи учун ва улуғ пайғамбарлар ҳақи учун ва юз йигирма тўрт минг пайғамбарлар ҳақи учун ва таққаним қилич учун бу айтилганларга ҳеч бир шахс мухолифат этмайди. Модомики, улар менинг амримга мутъе ва бўйунсунадилар, бундан буён ана шундай биласизлар.”\nФатиҳнинг бундай йўл тутиши унинг буюк бир давлат одами эканлигини кўрсатарди. Жумладан буюк бир давлатнинг ўз хавфсизлиги, ватандошларига эга чиқиши ва барча инончларга, “На подшоҳлик атрофидан, на вазирлардан ёки бошқа маъмурлардан, хизматчиларимдан ҳеч ким бу кишиларнинг иззату шанини каситмайдилар ва уларга зарар бермайдилар. Ҳеч ким бу кишиларнинг ҳаётларига , молу мулкларига ва черкавларига ҳужум қилмасин, уларни паст кўрмасинлар ёки уларга бирон бир таҳлика туғдирмасинлир,” деб буюклигини кўрсатганди.\nКишининг жони, молу мулки ва инончи хавфсизлик остига олинган жойни “Даруъл – омон,” деб атайдилар. Аллоҳ Расули Исломнинг илк йилларида кўрган туши ана шу эди. У туш дунёнинг у учидан бу учигача ҳақиқатга айлангандир. Чунки бунга инонган давлат одамларининг қўлларидаги хавфсизлик ва адолат ҳеч бир нарса учун фидо этилмасдан, иккита асосий принсип ўлароқ қабул қилингандир. Явуз Султон Салим замонида содир бўлган бир ҳодиса: Исломнинг ҳукмдори ва уни идора этганлари, бутун фақарони қўриш ва уларга нисбатан адолатли муносабатда бўлиш масъулиятини кўрсатмоқда эди …\nҒайримуслумларни қўриш Мажбурияти.\nБир кун Явуз Султон Салим, Румалида аҳолининг кўплигидан бироз чўчиб, уларни мусулмон қилиш, тушунчаси-фикрини очиққа чиқарди. Ўша замон шайхулислом Занбилли Али Афанди, “Модомики, улар сизларнинг амрингиз остида яшашни қабул қилдилар, динимизга кўра, уларнинг жони, молу мулки, ирзларини ўз жонимиз, молу мулкимиз ва ирзимиз каби қўриш учун масъулмиз. Шу сабаб бу йўлда уларга жабр қилиш динимизга мухолифдир,” деб Усмонли давлатининг кишилар шахсий ҳақи ва ҳурриятига асло тегмаслигини очиқ-ойдин эълон қилиб, подшоҳни фикридан қайтарганди.\nБугунлар сўралиши керак бўлган бир савол бўлса, у ҳам мана будир: “Қандай қилиб ва нега кишиларнинг юракларидаги ишонч туйғусига зарар бердик? Қўлидан, тилидан амин бўлган мусулмонларга нима бўлди? Ва буни ҳозирлар қандай ўзгартира оламиз? Энг аввал ўзимиз ишонадиганлар бўлмасдан ишониладиган оммани иншо этшимиз мумкин эмас.\nУнутмайликки, ишонч йўқотилиши, инонч йўқолишини ҳам биргаликда келтиради. Ишончини йўқотган кишилар; жамият, давлатга нисбатан ишончларини ҳам йўқотадилар. Кишининг муносабатларида ишончнинг йўқ бўлиши, ўзига бўлган ишончининг озайиши ва ниҳоятида Яратганга бўлган алоқаларнинг зайфланишига ҳам йўл очади. Иймонли бир жамиятнинг йўли, ишончли иншо этилган бир жамиятдан ўтади. Бирор мусулмонниг излагани ишончли омма эмас, балки ишонч жамиятидир. Қўшнинг сенга ишонмаганича буни иншо қилиш ҳам мумкин эмас.


“Ҳумо” бош мураббийи “Тамбов” устидан қозонилган ғалабадан кейин нималар деди? (тўлиқ матбуот анжумани) / Olamsport.com\n22:43Ҳумоюн Султонов Россияда кортга чиқди\t0 22:22Медведев фаолиятида илк бор рейтингнинг иккинчи поғонасига кўтарилади. У Надални ҳам ортда қолдиради\t0 22:00Исроил Мадримов АҚШда машғулотларни бошлади + ФОТО\t0 21:42Миразизбек Мирзаҳалилов ва Иқболжон Холдоров проф боксда дебют қилади\t0 21:21Шахмат: 6 ёшдан 12 ёшгача бўлган ўғил болалар ва қизлар ўртасида мамлакат чемпионлари аниқланди\t0 21:12Ҳасанбой Дўсматов Тошкентда навбатдаги жангини ўтказади\t0 20:57Эшитдик-да! Ўзбекистон терма жамоаси март ойида Япония эмас Ироқ билан ўйнайди\t0 20:26Дана Уайт: Биз Стерлинг-Ян реванш учрашувини ташкил қиламиз\t1 20:02Квитова Qatar Total Open турнирининг бош совринига эга чиқди + ФОТО\t0 19:41Хабиб: Яннинг бундай зарба беришига жамоадошлари сабабчи\t0 19:20А Серия. Шомуродов захирадан тушган ўйинда "Рома" минимал ҳисобда ғалаба қозонди\t0 18:57Сабина Анталья, Нигина эса Казандаги турнирда қатнашади 0 18:35Музаффарбек Тўрабоевнинг бронза медали учун ўтказган жангидан ФОТОГАЛЕРЕЯ\t0 18:18Дзюдо. Тошкентдаги "Катта Дубулға". Учинчи кунги баҳсларда иккита медаль!\t0 18:01РПЛ. Бир киши кам бўлиб қолган "Уфа" меҳмонда дуранг қайд этди, Ўруновда эса жароҳат\t0\n26 окт 07:45\n“Ҳумо” бош мураббийи “Тамбов” устидан қозонилган ғалабадан кейин нималар деди? (тўлиқ матбуот анжумани)\nТеглар : ҲумоТамбовЕвгений Попихин\nКеча пойтахтимиздаги муҳташам “Ҳумо Арена”да Олий хоккей лигаси (ВХЛ)дан ўрин олган “Ҳумо” - “Тамбов” учрашуви бўлиб ўтганди.\nБешта гол киритилган ва 4000 дан зиёд мухлислар кўз ўнгида ўтган ўйинда “Ҳумо” 3:2 ҳисобида зафар қучганди. Евгений Григоренко, Артём Ворошило ва Павел Новожилов томонидан киритилган голлар “Ҳумо”га кетма-кет учинчи ғалабани тақдим этган эди.\nУчрашувдан сўнг ўтказилган матбуот анжуманида “Ҳумо” жамоаси бош мураббийи Евгений Попихин журналистарни қизиқтирган саволларга жавоб қайтарди.\n- Аввало, бугунги ажойиб ғалаба билан йигитларни табриклайман, - дея сўз бошлади “Ҳумо” устози. - Рақиб кучли ўйин намойиш этишини билгандик. Мен “Тамбов” бош мураббийи “Атланта”да бирга ишлаганман. Ўзи ҳам ажойиб хоккейчи бўлган. “Авангард” билан Россия чемпиони бўлган. Россия терма жамоасида ўйнаган. Тамбовда яхши жамоа шакллантира олибди. У билан орадан анча йиллар ўтиб Тошкентда учрашганимиздан хурсанд бўлдим. Энди ўйиннинг ўзига тўхталсам, биз кўпроқ ҳимояланишимизга тўғри келди. Чунки, рақиб жамоанинг ҳужумчилари жуда кучли эди. Кейин дарвозабони ҳам жуда тажрибали. Биз ўз вақтида биринчи голни уриб олдик. Қанотдан қочиб кетиб дарвозани ишғол қилганимиз ҳам жамоамиз ҳужум чизиғи чакки эмаслигидан далолат. Ўйиннинг якуний қисмини ҳам жуда яхши ўтказдик. Бир сўз билан айтганда яхши мураббийга эга кучли жамоани мағлуб этиб, навбатдаги икки очкни қўлга киритганимиздан хурсандмиз ва барча ўзбекистонлик хоккей мухлисларини табриклайман.\n- Сиз илк бор кетма-кет учта уй учрашувида ғалаба қозондингиз. Новожилов биринчи голини киритди. Муваффақиятнинг сири нимада?\n- Жамоа бўлиб шаклланяпиз. Характер пайдо бўлмоқда. Турли клублардан ҳар хил руҳий ҳолат, турли хоккей билимлари билан келган ўйинчиларни бир жамоа қилиб ўйнатиш осон иш эмас. Бунинг учун вақт керак. Вақт ўтгани сари йигитларни тушуниб борасан. Шуниси билан ҳам мураббийлик иши қийин. Таркибимиздаги фақат Григоренко ва Здунов билан бирга ишлаганман, қолган йигитлар мен учун бегона эди. Албатта, ўйиндан-ўйинга кучайиб бораётганимиз кишини хурсанд қилади.\n- Охирги сафар ўйинларингиз нисбатан олганда муваффақиятли якунланди. Санкт-Петербургнинг кучли жамоалари, чемпионат пешқадамларига қарши кечган учта ўйиннинг барчаси асосий вақтда дуранг билан тугаганди. Мана уй учрашувларининг барчасида асосий вақтда рақибларни мағлуб этдинглар. Навбатдаги сафар сериясида ҳам жамоа муваффақиятига умид қилсак бўладими?\n- Олдиндан айтишим мумкин, бизга осон бўлмайди. Биз пойтахт Москвада ўйнаймиз. Дастлаб “Звезда”, кейин “Химик”га қарши музга чиқамиз. Бу клублар турнир жадвалида юқори ўринларни эгаллаб туришибди. Мен бугунги ўйин якунланиши биланоқ йигитларга “Тамбов” устидан қозонилган ғалабани нишонлаш учун бизнииг ортиқча вақтимиз йўқ деб айтдим. Эртага жамоамизда бир кун дам олиш куни, яъни сауна белгиланган. Эртадан кейин йиғиламиз, битта машғулот ўтказамиз ва Москвага учиб кетамиз. У ерда яна икки кун машғулот ўтказилади ва 29 октябрь куни Воскресенскка йўл оламиз. Имконсиз нарсанинг ўзи йўқ. Астойдил ҳаракат қилсак, Москвадан яхши кайфиятда қайтамиз.\n- “Ҳумо” таркибида яна ўзгаришлар бўладими?\n- Екатеринбургдан марказий ҳужумчи келди. Биласизми, октябрь ойида 12 та ўйинимиз бор эди. Бу деярли 30 кун ичида кунора ўйин ўтказиш дегани. Бунинг учун барча таркибимиз бир хил савияда кучли бўлиши лозим. Санкт-Петербургнинг “Динамо” клубида олтита бир хил кучдаги таркиби бор. Бу ҳолатда мураббий бемалол таркибда ўзгаришларни амалга ошира олади. Шу боис ротация керак. Кучли рақобат ҳар доим керак.\nРио Олимпиадаси чемпиони 27 март куни рингга чиқади 0\nАнталияга етиб борган “Қизилқум” бугун илк назорат учрашувини ўтказади 0\nЭлгужа ва Мате "Қизилқум"га қайтди + ФОТО 0


Ўзбекистонда куч ишлатар ходимларнинг мобил телефондан фойдаланиши тақиқланди\n25 октябр 2020, Тошкент вақти: 15:59\nҲарбийлар¸ милиция¸ прокуратура ва МХХ ходимларининг хизмат жойида, иш пайтида мобил телефондан фойдаланиши тақиқланди. Озодлик манбаларига кўра¸ қуролли кучлар¸ ички ишлар¸ прокуратура¸ миллий хавфсизлик ва солиқ идоралари хизматчилари ички низомга кўра¸ эндиликда мобил телефонини назорат-ўтказиш хонасида қолдириб киради.\nАпрель ойининг сўнгги ўн кунлигида кучга киритилган бу низом ҳақида 20 май куни хабар берган Озодлик манбалари бундай янги тартибнинг айнан қайси мақсадда жорий этилгани ҳақида уни киритган “юқоридагилар” аниқ изоҳ беришмаганини билдирдилар.\nАйни пайтда¸ ҳуқуқ тизимлари ичидаги Озодлик манбалари бундай тартиб жорий қилиниши ортидаги сабабларга оид айрим тахминларни илгари сурдилар.\nБиринчи тахминга кўра¸ Ўзбекистонда энг кучли ваколатга эга бўлган куч ишлатар тизимлари ходимларининг хизмат пайтида мобил телефондан фойдаланишини таъқиқлаш орқали¸ хизмат самарадорлигини ошириш мақсади кўзланган бўлиши мумкин. Содда қилиб айтганда¸ мобил телефонда гап сотиш ëки унда “ўйин ўйнаш” ўрнига ходимлар ўз асосий вазифаси билан машғул бўлишга мажбур бўлади.\nИккинчи тахмин ўлароқ¸ ахборот хавфсизлигини таъминлаш иддаоси илгари сурилмоқда.\n- Бу тизимда ишлайдиганлар¸ хусусан¸ Тошкентдагиларнинг кўпи¸ (ëшлари) иш пайтида кўп вақтини телефон орқали Одноклассники¸ ëки Интернетдаги бошқа сайтларда ўтказади. Улар бу сайтлардан ҳар хил ахборот олади¸ ҳатто баъзиларининг ўзи нозик ахборот ҳам ташлайди. Шунинг олдини олишмоқчи шекилли. Ҳар қалай¸ ишхонадаги хизмат телефонини эшитиш ва ишхона компютеридан қаерга кирилганини назорат қилиш осон-да. Смартфонларнинг кўпайиб¸ такомиллашиб кетгани “кузатувчилар” ишини қийинлаштирган бўлса¸ мобил телефонни тақиқлашдиëв¸ дейди Озодлик манбаларидан бири.\nРасмий маълумотга кўра¸ ҳозирда Россиянинг Одноклассники ижтимой тармоғи ўзбекистонликлар орасида энг оммабоп тармоқ ва унга кунига 2 миллионга яқин ўзбекистонлик киради. Тармоққа кирувчилар ўзбекистонликларнинг 92 фоизи¸ тармоқ расмийларига кўра¸ унга айнан мобил телефон орқали кирмоқда. Бундай тақиқдан сўнг¸ ҳуқуқ тартибот органлари ходимларининг бу ва бошқа тармоққа кириши кескин камайишини тахмин қилиш мумкин.\nКучишлатар тизимлари ходимларининг хизмат жойида мобил телефондан фойдаланишини тақиқлаш қарорига оид Тошкентдан билдирилган учинчи тахминга кўра¸ бундай тақиқ “хавфсизликни кучайтириш ва ходимлар назоратини кучайтириш учун” жорий қилинган.\nАйрим мухолиф нашрларнинг¸ Каримов ҳокимияти таяниб келаëтган куч ишлатар тизимларида ўзига хайрихоҳ расмийлар кўпайиб бораëтгани ҳақидаги иддаоларнинг¸ бундай назоратни кучайтиришга туртки бўлгани ҳам мавжуд тахминлар сирасида тилга олинмоқда.


Ироқда шиа мусулмонлари етакчиси Муқтадо ас-Садр коалиция кучларига сулҳ тузишни таклиф этди.\nШайх Аҳмад Шайбонийнинг маълум қилишича, Америка қўшинлари Нажаф шаҳри яқинидан кетадиган бўлсалар, Муқтадо ас-Садр қуролли гуруҳи уларга ҳужум қилишни тўхтатади. Шайх Аҳмад шуни алоҳида таъкидладики, сулҳ шарти бажарилган тақдирда, ас-Садр шаҳарга Ироқ полициясининг қайтишига розилик беради.\nКоалиция кучлари ва Муқтадо ас-Садр гуруҳлари билан қуролли тўқнашув ўтган тунда Ироқнинг Карбало шаҳрида рўй берди. Отишмалар тун ярмидан тонгга қадар давом этди ва унда бир америкалик аскар ва ас-Садр қуролли гуруҳининг икки жангчиси ҳалок бўлди.\nФаллужа яқинидаги Америка қўшинлари чекинган ҳудудларни эса Ироқ кучлари мудофаа бўлинмалари эгалламоқдалар. Уларга ҳудудда тартибни тиклаш топширилган. АҚШ Мудофаа вазири Дональд Рамсфельд сўзларига кўра, Ироқдаги Америка ҳарбийлари сони ҳозирги — 135-138 минг аскар кўрсаткичида сақланиб қолади.\nБу хусусда Буюк Британия Бош вазири Тони Блэр ўз муносабат билдирар экан, шундай деди:\n“Коалиция қўшинларининг Ироқда қолиши зарурат эканлигини ҳисобга олган ҳолда, уларга янги бошқарув ташкил этиш керак. Ва, бу ҳақда биз ироқликларнинг ўзлари билан музокаралар юритамиз”, - деди Буюк Британия Бош вазири.


паспорт - xabar.uz\nАйрим турдаги маълумот ва ҳужжатларни электрон кўринишда тақдим этиш имконини берувчи «OneID mobile» мобил иловаси яратилади ва у фуқаронинг «рақамли мобил паспорти»га айланади.\n8 апрель куни Шри-Ланканинг 8 нафар фуқароси Франция ва Италиянинг қалбаки паспортлари билан Тошкент-Лондон йўналиши бўйича учмоқчи бўлганида чегара назорати ходимлари томонидан тўхтатилиб, рейсдан қолдирилган эди.\nЎзбекистон паспортини олганлар сони 203 нафарга кўпайди\n2007 йилдан 2016 йилгача эса бирорта шахс Ўзбекистон фуқаролигини ололмаган.\nКипр 21 шахсни «олтин паспорт»дан маҳрум қилмоқчи\nСанкциялар акс-садоси Кипрга ҳам етиб келди.\nДунёнинг энг яхши паспорти аниқланди\nNomad Capitalist иммиграция консалтинг компанияси томонидан берилган Nomad Passport Index рейтингида Люксембург паспорти биринчи ўринни эгаллади.\nФуқаролар учун рақамли паспорт жорий этилади\nБунда ягона электрон тизимни ишга тушириш ва тегишли ташкилотлар билан интеграция қилиш режалаштириляпти.\nЖиноят ишлари бўйича Қўрғонтепа суди томонидан ўндан ортиқ фуқарога сохта хорижга чиқиш паспорти тайёрлаб берган собиқ ички ишлар ходимига суд ҳукми ўқилди.\nЖорий йилнинг 1 январь кунидан бошлаб ўзбекистонликлар хорижга чиқиш учун биометрик паспортни расмийлаштириш ва бериш муқобил равишда Давлат хизматлари марказлари орқали амалга оширилади.\nПрезидентнинг «Янги Ўзбекистоннинг 2022–2026 йилларга мўлжалланган тараққиёт стратегияси тўғрисида»ги Фармони лойиҳаси муҳокамага қўйилди.


Автор TUSHDA На чтение 10 мин Просмотров 584 Опубликовано 26.05.2018\nЖинсий ҳаёт дегани\nЖинсий алоқа наслий\nОрганизмнинг бутун фаолияти\nЕркакларда жинcий алоқа пайтида\nЖинсий алоқа чоғида\nШаҳват тўкилгач, бирмунча вақтдан кейин у ғойиб бўлади.\nШаҳвоний қўзғалиш пайтида\nЖинсий алоқа пайтида\nҚўшилишдан кейинги еркак ва аёл ҳолати кескин фарқ қилади.\nАёлнинг жинсий алоқада\nЕрталаб, ишга бориш олдидан жинсий алоқа тавсия етилмайди.\nЖинсий алоқа вақти\nЖинсий алоқанинг давом етиш муддати\nАёллардаги оргазмнинг интенсивлиги\nКишининг жинсий ҳаёти деган сўз кенг маънода барча жисмоний (бадан) ва руҳий жараённи, жумладан, биологик кўпайиш билан боғлиқ ҳодисаларни қамраб олади. Бирмунча торроқ, оддий маънода — жинсий яқинлашиш ва унинг руҳий — жисмоний кечинмалари мажмуаси англанади.’\nбу айримлар ўйлаганидек, фақатгина жинсий алоқадангина иборат дегани емас, балки еркак ва аёл ўртасида қурилажак жинсий яқинлик ҳамда унинг ажралмас бўлаклари бўлган жинсий яқинликнинг маданияти, ер-хотинликнинг ўзаро муносабатлари сингари барча ҳиссиётларни кучайтиришга йўналтирилган ҳодисадир.\nрефлекс бўлиб, жинсий ҳаёт циклининг пировард босқичини ташкил етади. Аммо бу бутун мураккаб жинсий ҳаёт мажмуасини билдирмайди, у кишиларда жуда кўп шарт ва ҳолатлар билан аниқланади. Унинг пировард натижаси кўплаб ўзаро муносабатлар омилидан вужудга келади.\nКишида жинсий алоқа қатор руҳий ва физиологик омиллардан табиий тарзда бир-бирини алмаштирадиган маълум бир давр кўринишидаги шартли-шартсиз рефлекслардан иборат ғоят мураккаб жараёндир.\nШу билан бирга, ҳар бир навбатдаги давр вужудга келиб ўзидан аввалги фаза ривожланишнинг маълум юксаклигига еришганидан сўнг қўшилади.\nБошқача қилиб айтганда, бирорта давр аввалгисининг физиологик пойдеворига таянмай пайдо бўлмайди ва давом етмайди. Масалан, соғлом еркакда жинсий иштиёқ бўлмай туриб мақсадга йўналтирилган ерекция рўй бермайди, ерекциясиз фрикция бўлмайди, еякуляциясиз оргазм содир бўлмайди.\nБунда ҳар бир давр кейингисининг келишини нафақат унга ҳамроҳ бўлади, балки фаол кўмаклашади ҳам. Шундай қилиб узлуксиз қўзғатиш жараёнининг ўсиб бориши вужудга келиб, организмнинг барча физиологик тузилмаларини буткул қамраб олади.\nжинсий фаолиятнинг бажарилишига сафарбар қилинади ва жинсий доминантни кучайтиради: ҳидлаш, ешитиш, қўриш, тактил (текканда сезиш), нейтрогуморол таъсирланишларни жамлаш вужудга келади. Пировард якунловчи бўғин еркак ва аёл томонидан оргазмни |ҳис етишдир.\nбарча физиологик реакциялар тез кечади ва аёлларга нисбатан ерта тугайди. Аёлларда тайёргарлик даври кўп вақт талаб етади, шунингдек, жинсий қониқиш ҳиссиёти ҳам кечроқ ва секинлик билан келади. Агар аёл еркакни севса, унда унинг руҳияги еркак билан жинсий яқинлик қилишга енгилроқ кўникади.\nва унинг жинсий қониқиши еркакнинг роҳатланиши ҳиссиётини кучайтиради. Шаҳват ташлаш билан биргаликда кечадиган еркак оргазми ўз навбатида аёлларнинг жинсий қўзғалишини кучайтиради.\nМеъёрдагидек кечган жинсий алоқадаги ҳиссиёт ҳиссининг зўриқиши юракнинг кучайиб ишлаши, қон айланишининг тезлашишини, юрак қисқариши ритмининг тезлашувини, бош мия томирларининг қисқариши ва кенгайишининг тез-тез алмашинувига, нафас олишнинг тезлашувини, тўғри ичак, қўлоёқ учларидаги тос мускулларининг қисқаришини, мўл тер ажралишини келтириб чиқаради.\nОқибатда ушбу жинсий алоқадан кейин киши ўзини тамоман ҳолдан тойганлигини, мушаклари бўшашганлигини, баъзи руҳий сиқилишларни ҳис етади.\nқон босими ошади, оргазм чоғида пулс дақиқасига 120-180 тани, 40 тагача нафас олишни ташкил етади, бу енг шиддатли спорт мусобақаларидаги кўрсаткичдир. Мияга бирданига бўладиган қон қуйилиши баъзан қисқа вақтга унинг руҳий фаолиятини бузади.\nҚон қуйилишидан кўз конъюнктивлари, юз ва қулоқ териси қизаради, кўз қорачиқлари кенгаяди, кўз бирмунча чақчайиб, ўзига хос тарзда ялтирайди. Нафас олиш ўзгаради. Қон қуйилиши оқибатида еркаклардаги каби аёлларнинг жинсий аппаратида ҳарораг ошади.\nеркакларнинг мояги чот томон, олат тубига яқин бирмунча чўзилади. Бу ҳолат қандайдир даражада шаҳват отилиши кучи ва оргазмнинг ўткирлиги билан боғлиқдир. Алоқа пайтида баъзи еркакларнинг кўкрак суғонларида шишиш кузатилади.\nҚонга тўла миянинг жинсий алоқа пайтида қон босими ошиши ёш ва соғлом кишилар учун хавфсиз. Аммо ёши ўтганлар учун бу бошнинг сиқилиб оғришига, баъзан соғлиқ учун хавф солишига, айниқса, у юрак-томир тизими касалликларида, еркакларда мия артерияси ва юракнинг вена томирлари склерозида салбий таъсир кўрсатиши мумкин.\nАйниқса, у одам жинсий алоқадан аввал тўйиб овқатланган ва спиртли ичимлик истеъмол қилган бўлса, бу янада хавфли аҳамият касб етади.\nШунинг учун кексайган пайтда, айниқса, у ёки бу даражадаги томир склерози, бронхиал астма, стенокардия, аввал ўтказилган миокард инфаркти, инсултга дучор бўлганлар жуда еҳтиёт бўлиб, жинсий алоқа қилишнинг мақбул режимига риоя қилишлари лозим.\nва жинсий алоқада аёлларнинг кўкрак сўғонлари тўлишади, катта ва кичик жинсий лаблар вена қонига тўлади, бунда қин канали бирмунча узаяди, қиннинг ўзи бир оз егилиб, жинсий таъсирлангандан кейин бутун бўйи билан намланади.\nЖинсий алоқа поёнига етай деганда оргазм содир бўлишидан олдин аёллар қинининг олди томонининг учдан бир қисми шишиб, ўша жойнинг шароитини вужудга келтиради, олатни зич қамраб олгач, қўшилувчилар ўзаро алоқани янада яхшироқ ҳис ета бошлайдилар.\nаёл аввало тос атрофида, сўнгра бутун танаси бўйича қизишни бошдан кечиради.\nМеъёрдагиде^; охирига етказилган жинсий қўшилишда тўкилган иссиқликни сезгач, аёлнинг бутун жинсий аппаратида кучли ноихтиёрий ритмик қисқариш пайдо бўлади.\nБу пайтда бачадоннинг тешиги ҳам очилиб, унга сперматозоидларнинг кириши учуН имкон яратилади. Шу тарзда шаҳватнинг бачадонга кириб бориш жараёни ҳақида аввалги бобларда келтирилгани боис у ҳақида тўхталиб ўтирмаймиз.\nеркакнинг аёлга нисбатан қаттиқ чарчашини, унинг кўпроқ дам олишга муҳтожлигига одатда аёллар камроқ еътибор беради. Шунинг учун баъзи аёллар буни ўзларига нисбатан еркакларнинг бефарқлиги деб ҳам тушунадилар, ваҳоланки, етарли даражада дам олган ва кучини тиклаган еркакда аёлга нисбатан қизиқиш қайтадан кучаяди ва ўсиб боради.\nОргазм ҳолати тугагач, жинсий органлар ва тос мускулларининг умумий бўшашиши рўй беради. Шаҳват ташлаш қанчалик шиддатли ўца, жинсий аппарат ўзига тўлиб-тошган қон ва лимфалардан шунчалик қизғин ва батамом халос бўлади. Шу билан жинсий қўзғалиш вақтинча тўхтайди.\nЕркак бўшашгач, чарчаган, уйқуга мойил бўлади. Аёлда еса шаҳвона ҳиссиёт анча узоқроқсақланади, иштиёқҳатто кучаяди, агар аввал бўлмаган бўлса, енди қўзғалади. ЖИНСИЙ АЛОКА\nШунинг учун аёл кўпинча алоқанинг такрорланишини еркакдан кўра кўпроқталаб қилади, чунки у жинсий қониқишнинг юқори нуқтасига баъзан кетма-кет бажарилган иккинчи қўшилишдагина еришиши мумкин. Бироқ еякуляциядан кейин дарҳол иккинчи жинсий алоқани бошлай олишмайди.\nҲатто куч-қувватли еркак учун 5 дақиқадан кам бўлмаган хотиржамлик вақти керак. Кўпинча такрорий функция одатда 30-40 дақиқадан кейин, баъзи еркакларда еса анча кечроқ вужудга келади. Иккинчи жинсий алоқада еркакларда оргазм секин-аста бошланади, шаҳват камроқ ажралади.\nиштироки нечоғли улкан бўлса-да, фақат қисқа муддатли дармонсизликни ҳис етади ва бу ҳолат еркакларга нисбатан анча кам бўлади, шунинг учун улар янгидан жинсий алоқани бошлаш имконига ега бўладилар. Баъзи аёллар жимў (коитус) дан кейин ухлагунча талаб нафақат йўқолади, балки кайфиятли ҳолати ҳам ўзгаради.\nКераксиз такрорланган жинсий алоқадан кейинги кайфият одатдаги қўшилишдан кейинги кайфиятдан кескин фарқ қилади.\nУларни қандайдир тушунарсиз ҳазин кайфият, чарчоқ, ёқимсиз безиллаш, бошқа оғирлик, суст фикрлаш, қимирлашга истак йўқлиги ҳиссиётлари қамраб олса, меъёрдагидек жинсий алоқадан кейин бор-йўғи енгилгина чарчоқ, уйқучанлик кузатилади.\nЖинсий қўшилиш учун кечқурун, ухлаш олдидан танланган вақт жуда мақбулдир, бинобарин айрим шахслар учун жинсий алоқа ўзига хос ухлатувчи восита ўрнини босади.\nТунги ухлаш пайти кучни яхшилаб тиклаш давридир. Ўртамиёна ва меъёрида бажарилган жинсий алоқа одатда лаззатланиш, кайф олиш, вақтихушлик кайфиятини беради ва асаб тизимларини тинчлантирувчи таъсир кўрсатади. ЖИНСИЙ АЛОКА\nСоғлом кишилар жинсий қўшилишдан кейин одатда ҳеч қандай ёқимсиз туйғуларни ҳис етмайди. Ертаси куни ҳам улар ҳатто бошқа кунлардагидан мутлақо соғлом ва тетик бўладилар.\nБироқ айрим кишиларда бартараф етиш мумкин бўлмаган сабабларга кўра кечқурун кузатилмайдиган, фақат ерталаб содир бўладиган жинсий олатнин]г кўтарилишидан фойдаланиш мақсадида йўл қўйилади.\nБироқ шуии унутмаслик керакки, ерталаб бажарилган жинсий алоқа кўпинча кун бўйи, жуда бўлмаганда бир неча соат ҳолатнинг шалвираб, тинкамадор қуришига олиб келади.\nЕрталабки жинсий қўшилишнинг дармонсизлантирувчи таъсири кўпинча заиф ва невростания (асаб тизими чарчашидан келиб чиқадиган касаллик) хасталиги бор кишиларда кескинроқ намоён бўлади.\nЁш, соғлом кишиларда биринчи жинсий яқинлашишда жинсий алоқанинг давом етиш вақти ўртача меъёрдагидек ҳолатда 2-5 дақиқа, камдан-кам пайтларда 10 дақиқагача боради. Жинсий алоқа такрорланганда чўзилиб, узайиб кетиши мумкин.\nАйниқса, еркак киши маст ҳолатда бўлса, бу жинсий алоқанинг чўзилиб кетишига олиб келади. Мутлақо соғлом, жуда зўр ғайратли ёки жуда кучли жинсий қўзғалувчи кишиларда шаҳват ташланиши ўртача енг кам вақтдан камроқни ташкил етади.\nУруғнинг тез ташланиши еркак оргазмининг кучини камайтирмайди, лекин бундай тезлашган жинсий алоқа аёллар учун ёқимсиз бўлиши мумкин, чунки улар оргазм пайдо бўлиши учун етарли даражада қўзғалишга еришмайдилар.\nКўпгина еркакларнинг ёши 35 дан ўггач, жинсий қўзғалиш даражасининг умумий пасайиши билан жинсий алоқа давом етиш муддати ҳам аста-секин ўеиб боради.\nоргазмли еякуляция вақтини белгилайди. Аёлларда оргазмнинг келиши тезлиги еса еркаклардаги каби кўпгина сабабларга боғлиқ бўлади: бунда темпераментнинг ўзига хос хусусиятлари катта рол ўйнайди. Еркакларда оргазм одатда аёлларга нисбатан осон ва тез бошланади. ЖИНСИЙ АЛОКА\nАёлларда бу жинсий алоқа бошлангандан оргазмга етгунча бўлган давр 2-3 баробар кўпроқ вақтни олади. Лекин баъзи аёллар еркак жинсий алоқани тугатгунга қадар 2-3 марта оргазмни бошдан кечиришга улгурадилар.\nШу билан бир вақтда, шундай аёллар ҳам борки, тўлақонли чўзиладиган оргазмни бир соат ва ундан кўпроқ вақт кечирадилар, лекин улар мутлақо кам учрайди.\nАёллардаги оргазмнинг интенсивлиги ва давом етиши еркакларга нисбатан сезиларли даражада кўпроқ ўзгариб туради. ЖИНСИЙ АЛОКА\nАйрим аёлларда мувофиқ келадиган жинсий таъсирланишлар оқибатидаги оргазмнинг такрорланиши 20-30 дақиқалик танаффусдан кейин, кўпинча бир неча соат ўтгач содир бўлиши мумкин.\nАгар соғлом киши қўшилишдан кейин кескин заифлик ва беҳолликни ҳис етмаса, қисқа муддатли дам олишдан сўнг ўзини тетик ва меҳнатга лаёқатли сезса — бу унинг меъёрдагидек жинсий алоқа қил- ганлигидан далолат беради.\n(Visited 5 377 times, 2 visits today)


Футзал бўйича Ўзбекистон миллий терма жамоаси Қирғизистонга йўл олди / CHAMPIONAT.asia\n14:14Шота Арвеладзе: "Трабзонспор" менга таклиф билан чиқди" 3 14:05Омар Момани Уэйн Руни футболчиликни тугатганига бағишлаб карикатура чизди 4 13:52Назорат учрашуви. "Навбаҳор" "Андижон"дан устун келди 14 13:45Назорат учрашуви. "Қўқон-1912" "Нефтчи"ни мағлуб этди 27 13:09Аёллар футболи. Айрим футболчи ва мутахассислар келишилган ўйинларда қатнашганлиги, тотализаторлик фаолияти билан шуғулланган шаҳсларга ёрдам берганлиги учун жазоланди 1 13:01Япониядаги 4 йил, жароҳатлар, терма жамоамиз, Купер ва Шомуродов ҳақида - Фозил Мусаев билан интервью 3 12:48"Кристал Пэлас" Мейер билан шартномани бекор қилди 0 12:30"Ливерпуль"нинг даражаси, жамоалар ҳолати, потенциал чемпионлик - Сульшер ўйиндан олдинги матбуот анжуманида қатнашди 22 12:15"Милан" навбатдаги трансферга тайёрланмоқда 2 11:50Златан: "Аҳмоқлар, мен хазиллашмаган эдим" 7 11:32Фекир қай тариқа "Ливерпуль"га ўта олмаганини айтди 1 11:13Погба МЮ билан шартномасини узайтиришдан бош тортмоқда 9 10:51Расман: "Милан" қишдаги илк трансферини эълон қилди 5 10:36Моуриньо "Тоттенхэм"га ПСЖ юлдузини олиб келмоқчи 5 10:00Olamsport: Бектемирнинг жангига оид расмий маълумот, 2020 йилда ММА ва боксни қутқарганлар 0\nТеглар : ФутзалБаҳодир Аҳмедов\nЖорий йилнинг 23-25 октябрь кунлари Эронда футзал бўйича Осиё чемпионати-2020нинг саралаш баҳслари бўлиб ўтади.\nҚуръа натижаларига кўра, Ўзбекистон миллий терма жамоаси Марказий ва Жанубий минтақанинг “А” гуруҳидан ўрин олган ва терма жамоамизга гуруҳда Тожикистон, Непал ва Афғонистон терма жамоалари рақиблик қилади.\nСаралаш баҳсларига ҳозирлик олиб бораётган Ўзбекистон миллий терма жамоаси пойтахтимизда йиғин ташкил этгани ҳақида хабар берган эдик. Кеча мазкур йиғин якунланди ва футзалчиларимиз қўшни Қирғизистонга йўл олишди. У ерда саралаш баҳслари олдидан якуний ўртоқлик ўйинлари ташкил этилади. Футзал бўйича Ўзбекистон миллий терма жамоаси 17 ва 19 октябрь кунлари Бишкекда Қирғизистон терма жамоаси билан ўртоқлик ўйинлари ўтказади. Сўнгра Эронга йўл олади.\nАёллар футболи. Айрим футболчи ва мутахассислар келишилган ўйинларда қатнашганлиги, тотализаторлик фаолияти билан шуғулланган шаҳсларга ёрдам берганлиги учун жазоланди 1\nБАА. Ўзбек футболчилари дербисида "Шабаб Ал-Аҳли"нинг қўли баланд келди 7\nА. Ғаниев ва Д. Ҳамдамов жамоалари тўқнашувини томоша қилиш учун ҲАВОЛА 13\nБАА чемпионати. "Шабаб Ал Аҳли" - "Ал Наср": Ғаниев, Ҳамдамов ва Тальябуэ асосий таркибда! 12\nБолалар футболи. Намангандаги финалда "Одил Аҳмедов" дербиси бўлиб ўтди 0\nБугун БАА чемпионатида ўзбеклар дербиси - Ҳамдамов Ғаниевга қарши 7\nИталия Кубоги. Экстра таймларгача етиб борган баҳсда "Женоа" "Ювентус"га мағлуб бўлди 95


"Қимматга тушган хато" китоби, Комил Синдаров\nПрокуратура бўлим бошлиғи бўлиб ишлаётган, ўз касбининг фидойиси, бир оиланинг меҳрибон отаси сирли равишда йўқолади. Асар ушбу воқеалар билан бошланади. Унинг келгуси тақдири қандай кечади? Сирли равишда йўқолган маъсул ходимни излашда гумон қилинган шахсларни аниқлаш, тергов қилиш жараёни, оиласи, қариндош-уруғларнинг чеккан жафолари, таҳликали ўтган кунлар асарда ўзига хос йўналишда ҳикоя қилинади.\nАзиз китобхон! Асарда тасвирланган қаҳрамонларнинг руҳий ҳолатлари, аламли кечинмалари, қувончу шодликларига шерик бўласиз, деган умиддамиз.


Ярашишнинг энг чиройли йўли - Узбек ибратли хикоя (реал)\nVatanda.Com » Хикоялар » Ярашишнинг энг чиройли йўли\nЯрашишнинг энг чиройли йўли\nУлар уришиб қолишди. Эрталаб аёл барвақт уйғонди-да нонушта дастурхонини тайёрлаб, ўзи чойини ичиб туриб кетди. Эри уйғониб, нонушта қилгани келди. Қўлига қайнатилган тухумни олиб арчишга тушди. Аёлининг келишини кутди. У келмади. Стакандаги сутни ҳўплади. Совиб қолибди. Мазза қилиб чой ичгиси келди. Иштаҳаси қочди. Аёл қўлида нон кўтариб кириб келди. Дастурхонга ўтиргиси келди. Ўтиролмади. Кетди.\n«Ҳаётимдаги энг гўзал гул, севимли аёлим, жисмимнинг руҳи, абадий маҳбубамга...\nАссалому алайкум, меҳрибоним!\n-Ҳар бирингиз оилавий бахтни барпо қилишга биргаликда ҳаракат қилинг!\n-Қалбдан чиққан «УЗР»ни сўз орқали ифода этолмасангиз, мактуб орқали юборинг! Мушкулингизни ҳал қилинг!\n-Мустаҳкам уй, одамларнинг аралашувидан узоқ, бахтли оила қуриш, бу ҳаётдан чиройли завқ олиш ўз қўлларингизда!\nSultan 20 февраля 2020 10:22\nAka iltmos yandex reklamasidagi pulni chiqarishga bir maslahat bervoring\nСитата қолдириш Шикоят\nSultan 19 февраля 2020 02:51\nAssalomu alekom sayt admini iltimos vaqtingiz bo'lsa men bn bog'lansangiz maslahat olmoqchiydim sizdan. Saytingizda siz bn bog'lanish un kontakt topa olmadim. Telegram: https://t.me/Sulton_n


Кеча Халқаро қочқинлар куни нишонланди\n24 октябр 2021, Тошкент вақти: 01:39\nБМТ маълумотларига кўра, дунё бўйлаб 15 миллион нафар атрофида қочқин бор. Уларнинг тўртдан уч қисми ривожланаётган мамлакатлар фуқаролари бўлиб, турли қуролли можаролар ёки сиёсий босимлар туфайли ватанидан қочишга мажбур бўлган.\nБундан беш йил муқаддам Андижон воқеалари ортидан 500га яқин андижонлик қочқинга айланган эди.\n11 июн куни бошланган Ўш ва Жалолобод қирғинидан қочган 100 мингга яқин қирғизистонлик ўзбек қочқинларга Ўзбекистон вақтинчалик бошпана берди.\nХабарларга қараганда, яна бир неча ўн минг, қирғизистонлик, асосан ўшлик қочқинлар Қирғизистоннинг Ўзбекистон билан чегарадош ҳудудларида жон сақламоқда.\nХалқаро қочқинлар куни бу йил "Уй" мавзуига бағишланди.